
לרשימת השדלנים שנכחו בדיון – ראו בקישור זה.
<ייעוץ משפטי: >
תומר רוזנר
<מנהלת הוועדה:>
לאה קריכלי
<רישום פרלמנטרי:>
ר.ל., חבר המתרגמים
החלטת הממשלה לעקור יישוב בדואי עתיר - אום אלחירן
<היו"ר זאב בנימין בגין:>
בוקר טוב גבירותי ורבותי, אני מתנצל על האיחור, איחור של דקות אחדות, אני הייתי בדיון בוועדת החוקה בחדר הסמוך ולא יכולתי להשתחרר עד לא מזמן. אנחנו התכנסנו הבוקר תחת ההליך הקרוי דיון מהיר, בהחלטת הממשלה לעקור ישוב בדואי עתיר – אום אל חיראן, בקשה של חברי הכנסת טלב אבו עראר, עיסאווי פריג' וזוהיר בהלול. 
נתבקשתי על ידי יושב ראש הועדה לנהל את הישיבה הזאת, שלא בטובתי במובן הבא. כדי להסיר טעות ומכשול מן האנשים, אני עסקתי בנושא הסדרת התיישבות הבדואים עד חודש דצמבר 2013 ומאז אינני עוסק בכך. לא רק שאינני עוסק בכך, אלא שיש שר חבר ממשלה שזהו תחום אחריותו ואני משתדל מאוד להיזהר לא להיכנס לתחומי אחריות שאינם שלי. על כן יש קושי מסוים, שהיה מבחינתי, בבקשת היושב ראש אבל חזקה עליי מצוותו. 

אני מבקש בדיון המהיר הזה, כהגדרתו, להבין, שעל פי הבנתי, אין כוונה ואין גם יכולת, במסגרת דיון מהיר, למצות את כל הבעיה המועלית על השולחן. הכוונה, עוד פעם, על פי הבנתי הפרלמנטרית המוגבלת, היא להציג בפני הציבור, להעלות נושא שיש לו חשיבות וחשיבותו הוכרה על ידי נשיאות הבית.

אני יודע שהנושא הזה – וכל אחד סביב השולחן יודע, שהוא גם טעון וגם רגיש. אני מבקש מאוד להתחשב בכך שמדובר בדיון מהיר ובכך שאינני היושב ראש הקבוע של הועדה, לא יהיו החלטות, לא צפויות החלטות - - - 
<מסעוד גנאים (הרשימה המשותפת):>
האם אין האצלת סמכויות לממלא מקום היושב ראש?
<היו"ר זאב בנימין בגין:>
הסמכות שהואצלה לי היא למסור את רשות הדיבור לחברים ובמידת האפשר לשמור על דיון שלוו ככל האפשר. זו הסמכות שהואצלה לי על פי הבנתי אבל לא העמקנו בכך. אנחנו נתחיל לפי הסדר, עם חברי הכנסת על פי הנוהג המקובל כאן, חברי הכנסת קודם, אחר כך אבקש לשמוע את תגובות נציגי הממשלה אם יש כאלה ובהמשך, ככל שנוכל או ככל שנצטרך, אז גם את נציגי ארגונים. יש לנו שעה ועשרים וחמש דקות לדיון. זה לא מעט אז אני מבקש גם מהחברים להגביל את עצמם במידת האפשר לעשר דקות, אחת עשרה דקות עם דקה בונוס. בבקשה, חבר הכנסת אבו עראר.
<טלב אבו עראר (הרשימה המשותפת):>
תודה מכובדי היושב ראש, אפילו זמני, אבל בעניין הבדואים אתה קבוע ולכן - - - 
<היו"ר זאב בנימין בגין:>
רק עכשיו הסברתי שאני לא.
<קריאה:>
אתה מבין עניין.

<טלב אבו עראר (הרשימה המשותפת):>
ברכות לכל המשתתפים, חברי כנסת ואורחים. אנחנו התכנסנו כאן בעקבות החלטת הממשלה לעקור ישוב ערבי בדואי, כדי ליישב שם יהודים. ישוב יהודי. מדיניות ההחכרה, הרי בה נוהגת מדינת ישראל מאז קומה עד היום, החכרה גם לתושבים שהיו מתגוררים מערבה לכביש 40, שהיא העבירה אותם לאיזור - - - "לחודש חודשיים" ועד היום הם תקועים שם, באה המדינה עכשיו ומנסה להעביר אותם או לגרש אותם משם למקומות שהם לא ידועים. 
האבסורד שבענין הוא שאם אנחנו חיים במדינה דמוקרטית אז זה אבסורד לגרש אזרח ולהעמיד במקומו אזרח, לגרש אזרח ערבי וליישב במקומו אזרח יהודי, פגיעה באזרחים ערבים לטובת רווחתם של אזרחים יהודים. 

אני רוצה להחזיר אותנו אחורה, בהיבט היסטורי, תושבי הישובים עתיר ואום אל חיראן, הם מפוני ודאי זיבארה, מערבה או קרוב לבית קמא היום, שם היו חיים, שם היו מתגוררים, העבירה אותם המדינה למקום שהוא מזרחה לכביש 40, זו הפעם הראשונה ובפעם השנייה העבירה אותם, חשוב לציין את זה ושימו לב למה שאני אומר, העבירה אותם פעם ראשונה ממקום מושבם ודאי זיבארה ממזרח לכביש 40 ובפעם השניה ממזרח כביש 40 לאום אל חיראן איפה שהם חיים היום. באה המדינה היום ורוצה או מנסה ומחליטה לגרש אותם מאום אל חיראן למקום שהוא לא ידוע ואנחנו תיכף נשמע את עמדת המועצה, שהמדינה אומרת שיש מקום בטוח, מקום מסודר במועצת הישוב "חורה", אז תיכף נשמע את עמדת המועצה אפילו לפרוטוקול שמדיניות המועצה של חורה היא לא לקלוט אף תושב חוץ מ"חורה". חוץ ממי שנמצא ב"חורה". בשנת 2010 אפילו זכו הישובים עתיר ואום אל חיראן להכרה מוועדת התכנון והבנייה אבל, לבסוף, באותה שנה, בסוף שנת 2010 התערבו ממשרד ראש הממשלה כדי ללחוץ על הועדה הזו לבטל את ההחלטה שלה. 

אני רוצה לציין כאן, הרי התנהל דיון בנושא אום אל חיראן, דיון שהתקיים בבית המשפט העליון ביוני 2014 ואני רוצה לצטט מדברי השופטת שהיא פתחה את הדיון - - - 

<עודד פורר (ישראל ביתנו):>
מפסק הדין או מהדיון? מפסק הדין של השופטת או מפרוטוקול הדיון אתה מצטט?
<טלב אבו עראר (הרשימה המשותפת):>
נפתח הדיון על ידי השופטת והיא ציינה ושאלה את השאלה - - - 

<עודד פורר (ישראל ביתנו):>
זה לא מפסק הדין. 

<טלב אבו עראר (הרשימה המשותפת):>
אולי תקשיב. 

<עודד פורר (ישראל ביתנו):>
טוב. 

<היו"ר זאב בנימין בגין:>
חברים, הבנו.

<טלב אבו עראר (הרשימה המשותפת):>
פתחה את הדיון עם "שאלת מיליון הדולר" כמו שאומרים, "למה לא להכשיר את בתי הכפר אום אל חיראן שעל פי פסקי דין קודמים נקבע שתושביו אינם מסיגי גבול, אלא בני רשות, שישבו התושבים האלה על ידי המדינה במקום הזה, במקום - - - אותם ולהקים ישוב חדש". השופטת הוסיפה ש"אולי גופי התכנון היו צריכים לשקל את האפשרות להכשיר את הבתים הקיימים במקום, גם אם הם נחשבים בלתי חוקיים". סוף ציטוט. 
זו מדינה דמוקרטית ובדוגמה הקלאסית הזו, בפני העולם הדמוקרטי הנאור, נחשפו פניה האמיתיים של מדינת ישראל, שהיא רוצה לגרש ערבים ולהביא במקומם יהודים על חורבנם. לכן אני כאן שואל איפה הדמוקרטיה? איך אפשר להרגיש אותה? איך אפשר לראות אותה? בגלל היותם ערבים – out, איפה? למקום שהוא לא ידוע, מכובדי היושב ראש, וליישב במקומם יהודים. לכן, באו התושבים, יש גם את המועצה האזורית לישובים הבלתי מוכרים, יש את ועדת המיפוי, יש את הועד המקומי, פועלים יום ולילה כדי להביא, אפילו הציעו התושבים המקומיים באום אל חיראן, בעתיר – אום אל חיראן, שאין להם בעיה להיות בישוב מעורב, שיכירו בהם כשכונה בתוך הישוב חיראן. 
שים לב, חברי קיש, אפילו גם המדינה לא רוצה, למה לא לעודד חיים משותפים? לכן אנחנו, בשם התושבים שהם עכשיו גם ידברו, מבקשים, או שימשיכו, או שיחזירו אותם במקום שהיו חיים שם במקום מושבם שם, או להקים להם ישוב חדש, אפילו באמצעות הדין אבל, להעביר אותם בתוך שכונה, מוצעת רק על הנייר, כי המועצה לקחה והחליטה פה אחד בדיון שהיה במועצת חורה, לא לקלוט אף תושב מהישובים הבלתי מוכרים, אפילו אלה הסובבים את חורה. איפה נלך? איפה הם ילכו? 

חברים, אני רוצה לאפשר לאחרים לדבר, הרי מסרתי רשימת דוברים, גם מן האורחים. חשוב לשמוע את כולם וגם את מה שהם מציעים. תודה אדוני. 

<היו"ר זאב בנימין בגין:>
אני מודה לך על התימצות. זוהיר איננו, חבר הכנסת עיסאווי פריג', בבקשה.
<עיסאווי פריג' (מרצ):>
שלום לך אדוני היושב ראש, - - -. אני לא אתייחס לצד ההיסטורי, התייחס אליו חבר הכנסת אבו עראר אבל, אני רוצה להסתכל, אדוני היושב ראש, ראשית כל, מפתיעה לטובה הנוכחות הכה מורחבת של כל הצוות של חברינו היהודים בבית הזה, בדיון חשוב שאין כמותו לפי דעתי בעת הזו. 
אנחנו לא עוסקים כאן בהקמת מדינה פלשתינית, אנחנו לא עוסקים בזכות השיבה ולא עוסקים במעמד ירושלים, אנחנו עוסקים בזכויותיו של אזרח מדינה. ובכנסת, דומני שיש משפט נפוץ מאוד בקרב חברי הליכוד וחברים מסיעות הימין, שתמיד קוראים תגר לח"כים הערבים "תעסקו בעניינים שלכם, בענייני בוחריכם, בענייני פנים, בענייני אזרחים שלכם", והנה, חברים דוגמה לכך. אנחנו, אני עכשיו אכנס לנישה של ח"כ ערבי למרות שאני מ"מרצ", אבל לשם כך אני אכנס לנישה הזו.
<מסעוד גנאים (הרשימה המשותפת):>
אבל אתה נשאר ערבי, אפילו אם אתה ממר"צ, חבר הכנסת עיסאווי.
<עיסאווי פריג' (מרצ):>
נשאר ערבי אבל אני מייצג רעיון ותפיסת עולם - - -

<מירב בן ארי (כולנו):>
ציונית. 

<עיסאווי פריג' (מרצ):>
ציונית בבית שלך. ישראלית. 

<היו"ר זאב בנימין בגין:>
עיסאווי. 

<עיסאווי פריג' (מרצ):>
הם הפריעו לי והייתי חייב לענות לזה, אדוני. 
<מירב בן ארי (כולנו):>
צודק.

<קריאה:>
אבל תמיד, מתעסקים במה שחשוב - - - הישראלית ולא הפלשתינאית כמו שאת אומרת. 
<היו"ר זאב בנימין בגין:>
אני מבקש, חברים, הדיון הוא בנקודה - - - 
<תמר זנדברג (מרצ):>
את המדליות אתה מחלק?

<קריאה:>
הוא פתח, אני אומר בסדר.
<קריאה:>
הוא רק מעודד, מחזק אותך.
<קריאה:>
אני אומר בסדר, אני רק מחזק - - - 
<היו"ר זאב בנימין בגין:>
חברים. 
<תמר זנדברג (מרצ):>
אתה - - - 
<היו"ר זאב בנימין בגין:>
הדיון, תמי, אני לא אאפשר, הדיון הוא בשאלה הזאת שלפנינו.

<קריאה:>
כן, אבשלום קור.

<היו"ר זאב בנימין בגין:>
לא, לא, חברים, זה לא יהיה לטובה. אני מבקש להצטמצם, זה דיון מהיר, אני מבקש לעבור אותו באופן מהיר ובשלום ככל האפשר. עיסאווי, בבקשה. 

<עיסאווי פריג' (מרצ):>
כפי שאמרתי, אני שמח על השתתפות החברים ואני ראשית כל אומר שהבעיה הזו לא צריכה לייחד ח"כ מהשמאל, ח"כ ערבי או ח"כ מהימין. אנחנו צריכים להיות מאוחדים, פשוט מאוד כי צדק הוא צדק, מוסר הוא מוסר, אזרח או אזרח. אין אנחנו מסתכלים על הדברים האלה, אני חושב שיש מקום שכולנו נהיה מאוחדים בסוגיה הזו. 

ברשותך, שני משפטים לגבי התנהלות בית המשפט והחלטות בג"צ האחרונות. אני רוצה להעלות את זה, זה מאוד הכאיב לי לראות בשנים האחרונות, שבג"צ איבד מהברק שיש בו, בג"צ כגורם שמחזק את המוסר, את הצדק ואת הדמוקרטיה, בשנים האחרונות, ברגע שמדובר באזרחים לא יהודים, הוא התיישר עם ה- - - וזה מדאיג אותי, וזה מדאיג אותי חברים, זו תופעה שהולכת ונעשית פעם אחר פעם בבג"צ וזה צריך להיות אור אדום ותמרור. חברים, זה לא מאוחר, אנחנו יכולים לדבר רבות וכל ההחלטות – הן של כל מבצעי המדיניות, הן של בג"צ, אכן יתקיימו אבל זה לא מאוחר. אם ראש הממשלה יוצא בהצהרות על כוונות טובות ועל מלחמה בפשיעה בחברה הערבית, ועל הקצאת מיליארדים, הכול זה עניין של הצהרות, הגיע זמן מעשה. מקרה אבו חיראן זה המקרה והצעד המעשי המיידי שראש הממשלה יוכל לשדר לאזרחי המדינה הערבים שכן, מקומכם אתנו ואנחנו מתרגמים את זה הלכה למעשה. 

אני מצפה מוועדת הפנים, אדוני היושב ראש, שנצא מכאן עם קריאה לראש הממשלה ולמבצעי המדיניות, תוכיחו ברמת העשייה את - - - הצהרותיכם. זה קל להצהיר על מיליארדים, קל להצהיר על מלחמה וסדר בחברה הערבית, קשה לבצע. אנחנו אין לנו אמון בהצהרות כל עוד ברמת העשייה בשטח זה נראה אחרת.

אנחנו צריכים שיהיה לנו את האומץ להגיד את הדברים האלה בלי שום קשר לשייכות פוליטית. מדובר באזרחים. אמנם במקרים שהיו – לצערנו יש אזרחים שווים ויש אזרחים לא שווים אבל, אנחנו בבית הזה בעינינו חייבים לספר את האמת. ואתה, אדוני היושב ראש, כמי שאני מכיר אופן אישי, מכיר את העמדות שלך וכמה חשובים לך צדק ומוסר, אז המקרה הזה לוגית, לוגית, לפי בן אדם פשוט, כאן נעשה פשע. תודה, אדוני. 

<היו"ר זאב בנימין בגין:>
תודה. חבר הכנסת איימן עודה לפי הסדר של הדוברים. אני אקרא את סדר הדוברים כדי שיוכלו להתכונן. חבר הכנסת עודה, חבר הכנסת איתן ברושי, חבר הכנסת אמיר אוחנה, חבר הכנסת יואב קיש, חברת הכנסת מירב בן ארי, חבר הכנסת אחמד טיבי, חבר הכנסת יוסף ג'בארין, חבר הכנסת חסון, חבר הכנסת דב חנין, חבר הכנסת באסל גאטס, חבר הכנסת עודד פורר - - - 
<אחמד טיבי (הרשימה המשותפת):>
אדוני קרא לי באסל גאטס.
<עודד פורר (ישראל ביתנו):>
אני חושב שבאסל גאטס לא יכול להשתתף בוועדה. 
<קריאה:>
הוא יצא.

<עודד פורר (ישראל ביתנו):>
לא יודע למה אבל משום מה הוא לא יכול להיכנס לוועדות, נכון? 

<קריאה:>
למה, מה קרה?

<יוסף ג'בארין (הרשימה המשותפת):>
הוא היה פה ואמר שהוא סומך עליכם. 

<קריאה:>
ועדת האתיקה, מה הוא עשה?

<היו"ר זאב בנימין בגין:>
קרוא קראתי, עודד, תעשה טובה. חבר הכנסת עודד פורר, תהיה לך הזדמנות. 
<עיסאווי פריג' (מרצ):>
הוא שואל בציניות, לא?

<היו"ר זאב בנימין בגין:>
חבר הכנסת מסעוד גנאים, חברת הכנסת תמר זנדברג וחבר הכנסת חאג' יחיא. 

<איתן ברושי (המחנה הציוני):>
אדוני היושב ראש - - -
<היו"ר זאב בנימין בגין:>
זה הסדר ותתחילו להתכונן. 

<איתן ברושי (המחנה הציוני):>
רציתי לשאול, האם ידבר מישהו מהמוזמנים?
<היו"ר זאב בנימין בגין:>
חברים, חברי הכנסת אמרתי, ממשלה, ואם תקצרו אז יהיה זמן. 

<קריאה:>
עדיף שכך. 

<קריאה:>
זה דיון שהוא מאוד חשוב.

<קריאה:>
תנו לו לשמוע את - - - 

<היו"ר זאב בנימין בגין:>
נשמע. אם חברי הכנסת מאוד רוצים לשמוע אז יואילו לבדוק, סליחה, לא, לא, אני מציע, כל חבר כנסת יואיל לבדוק האם דבריו נדרשים לאור הדברים שנשמעו קודם על ידי חברי הכנסת. בבקשה, חבר הכנסת איימן עודה. 

<קריאה:>
חשוב מאוד שיישָמעו.
<היו"ר זאב בנימין בגין:>
יישָמעו כשיהיה לנו זמן. חברי הכנסת, תדאגו לכך.

<סלח אבו אלקיעאן:>
אבל הרבה שנים לא נשמענו

<היו"ר זאב בנימין בגין:>
אז הם ישמעו, כולם יהיו פה. 

<קריאה:>
לא ישמעו את - - - 

<היו"ר זאב בנימין בגין:>
זה הסבב הראשון, חברי הכנסת, כך למדתי שנהוג בוועדות. חבר כנסת שיוותר על זכות הדיבור שלו יוכל - - - 

<איתן ברושי (המחנה הציוני):>
כבוד יושב הראש, אני מוכן לוותר בתנאי שידבר מישהו מהם. 

<היו"ר זאב בנימין בגין:>
בסדר, תדבר, אני אתן הזדמנות גם לאחרים. זה סדר הרישום, חברים, אל תקשו עליי, איימן, חברי הכנסת יציגו את דעתם, תהיה הזדמנות גם לאחרים. 

<איימן עודה (הרשימה המשותפת):>
אדוני היושב ראש, אתה תחליט, יש פה התושבים עצמם, אולי נשמע אחד מהם לפני שאנחנו מדברים. 

<היו"ר זאב בנימין בגין:>
אני מציע, תודיעו לי, חבר כנסת שמוותר נמשיך בתור ויהיה זמן. 

<מסעוד גנאים (הרשימה המשותפת):>
אני מוותר אבל התור של - - - 
<היו"ר זאב בנימין בגין:>
אתם נציגי הציבור, חבל, איימן, - - - 

<קריאה:>
אין זמן. 

<היו"ר זאב בנימין בגין:>
נדאג שיהיה, נדאג, אבל אתם תדאגו חבריי חברי הכנסת, שיהיה זמן גם לאורחים ואחר כך נמשיך בסדר. 

<איימן עודה (הרשימה המשותפת):>
אבל אתה היושב ראש, הוא הקובע. 

<היו"ר זאב בנימין בגין:>
ניתן לחברי כנסת אחדים, מי שמוותר מוותר. נעשה סבב, אחר כך נחזור לחברי הכנסת, ככל שייוותרו. כן. 

<איימן עודה (הרשימה המשותפת):>
אדוני היושב ראש, חבריי, חברי הכנסת, חברות הכנסת, - - - אום אל חיראן, אהלן וסהלן - - - . פתאום אין בעיה לגור במקומות הללו, פתאום אין בעיה תיכנונית, אין בעיה סביבתית, אפשר לגור אבל לא הם אלא אחרים. 
המקרה הזה כל כך ברור, לא ערבים אלא יהודים כן יכולים לגור באותו המקום. אני רוצה לדבר על החלטת בית המשפט. קודם כל, במדינת ישראל לא מקיימים החלטות בית משפט כאשר לא רואים שזה נכון, כמו במקרה של - - - . פה, עכשיו, רוצים לקיים אז בואו נדבר על החלטת בית המשפט. 
בית המשפט הבין שהאנשים הם לא פולשים, הבין שהם בני רשות ואפילו בהצעה של רוב מול מיעוט פנו למדינה, ביקשו לנהל דיון בשאלה האם אפשר שהם יישארו במקומם, בתוך העיר חיראן, אפילו בהחלטה עצמה, כלומר "במידה ומישהו רוצה לקדם שהם יישארו במקומם בתוך חיראן אז זה חלק ממהות החלטת בית המשפט". חוץ מזה, כאשר יש אדם שזכה בבית המשפט אז יש לו את כל הזכות גם לוותר, אולי לוותר חלקית אבל בכך הוא לא פוגע בהחלטת בית המשפט. 

אני רוצה לראות דבר מבחינה פוליטית ומבחינת ניסיונות העבר. פעם הייתה ממשלה פה שהכירה בכפרים בלתי מוכרים בצפון. הכירה בכפר - - - יום למחרת כולם שמו יד על הראש ואמרו: למה לא היכרנו קודם? זה טוב לכולם. 
כולם אומרים שהאזור הכושל ביותר במדינה הוא הנגב. בוודאי שהוא הכושל ביותר, אם יש 32% ערבים, מחציתם חיים בכפרים בלתי מוכרים, אז איך האזור הזה לא יהיה איזור כושל? לכן, לטובת כולם בנגב, לטובת היהודים והערבים בנגב, לטובת הנגב כולו, יש להכיר בכפרים הללו. מדובר על כפרים שמהווים פחות מ-5% מאדמות הנגב בצפוני. 
<קריאה:>
3%, 3%, 3%.
<איימן עודה (הרשימה המשותפת):>
כל התביעות, כל התביעות - - - 
<קריאה:>
איימן, אתה מדבר על כלל - - - 
<איימן עודה (הרשימה המשותפת):>
אני מדבר על הבעיה - - -
<היו"ר זאב בנימין בגין:>
אני מבקש להצטמצם בשאלה - - -
<איימן עודה (הרשימה המשותפת):>
אני מדבר על הבעיה - - - 
<היו"ר זאב בנימין בגין:>
שלפנינו.

<איימן עודה (הרשימה המשותפת):>
אני מדבר על הבעיה הספציפית ואני מדבר על הבעיה בכלל. לכן, הסיפור הזה הוא שונה מכל סיפור אחר, כי אתה בעצם רוצה לגרש ערבים ולהביא במקומם יהודים. דבר כזה לא קרה מאז - - - בשנת 53', זה קו אדום, זה שינוי בכללי המשחק. 

אני הייתי בארצות הברית בכל מיני מדינות, נפגשתי עם כל מיני אנשים אחראים, האנשים נבהלו, אמרו לי: מה, איך זה יכול להיות? אמרתי להם: כן, זה יכול להיות. זה מה שקורה עכשיו בישראל. אנחנו נפגשים עם שגרירים ומספרים להם, הם שמים יד על הראש ואומרים: לא, לא יתכן, אז אנחנו מוסרים להם את המסמכים, לכן, אני חושב שהסיפור הזה צריך לנהל אותו בעיקר פה, אבל גם צריך לבנאם את הספור הזה כי דבר כזה לא יכול להיעשות. תודה. 

<היו"ר זאב בנימין בגין:>
תודה רבה. חבר הכנסת ברושי, אתה ויתרת, בסבב הבא. חבר הכנסת אמיר אוחנה. 
<קריאה:>
סליחה, הוא ויתר לטובת - - - 

<היו"ר זאב בנימין בגין:>
הסברתי, אני הסברתי - - -
<קריאה:>
מה הדיונים האלה - - - 
<היו"ר זאב בנימין בגין:>
הם ידברו ככל שהחברים יקצרו. 

<טלב אבו עראר (הרשימה המשותפת):>
אבל אנחנו רוצים לשמוע אותם. 

<היו"ר זאב בנימין בגין:>
נשמע אותם, נשמע אותם, טאלב, תן לי - - - 
<ראיד אבו אלקיעאן:>
תן לנו - - - 
<היו"ר זאב בנימין בגין:>
נשמע אותם. 
<ראיד אבו אלקיעאן:>
נקום ונלך. 

<היו"ר זאב בנימין בגין:>
נשמע אותם. אל תלכו, תשבו בבקשה, חברי הכנסת - - - 
<ראיד אבו אלקיעאן:>
לְמה באנו? אנחנו הקרבן, אנחנו הקרבן - - - אנחנו הקרבן. 
<היו"ר זאב בנימין בגין:>
אני יודע, אתם תישמעו.
<סלח אבו אלקיעאן:>
אנחנו הקרבן. 

<היו"ר זאב בנימין בגין:>
אני ביקשתי, אני ביקשתי, לאפשר לי - - - 
<סלח אבו אלקיעאן:>
פעם אחת.
<היו"ר זאב בנימין בגין:>
הבנתי.
<קריאה:>
אנחנו נוותר. 
<היו"ר זאב בנימין בגין:>
אני מאוד מבקש.

<סלח אבו אלקיעאן:>
הבנתי.

<היו"ר זאב בנימין בגין:>
זה מה שביקשתי. 

<ראיד אבו אלקיעאן:>
אני מבקש, משנת 48', להקשיב לנו פעם אחת.
<היו"ר זאב בנימין בגין:>
יקשיבו לכם על פי הסדר.
<ראיד אבו אלקיעאן:>
זו - - - פוליטית. זה לא פוליטי.
<היו"ר זאב בנימין בגין:>
בסדר, חברים, לא, אני מבקש לאפשר לי, הדיון הזה אינו פשוט עבור אף אחד.

<ראיד אבו אלקיעאן:>
אז למה באנו?

<היו"ר זאב בנימין בגין:>
חברים, לא ישַמָע איש בסוף, אני מציע ומבקש להמשיך בדיון על פי הסדר שאני קבעתי. כשאני לא אהיה היושב ראש אז יקבע יושב ראש אחר. אחרת לא נגיע גם לשמוע את האזרחים, יש עוד אנשים שאמורים להישמע. בבקשה. חבל, הוא אמר לי, אם הוא לא - - - אם חבר הכנסת ברושי לא מוכן לסידור שהצעתי אז יבוא עכשיו לדבר ואם לא אז בסבב הבא. איתן, מה דעתך?

<איתן ברושי (המחנה הציוני):>
אני בסבב הבא. 

<היו"ר זאב בנימין בגין:>
שמעתי. חבר הכנסת אמיר אוחנה, בבקשה. 

<קריאה:>
אני בסבב הבא. 

<היו"ר זאב בנימין בגין:>
רק קצרו חברים, בדבריכם. 

<אמיר אוחנה - הליכוד:>
אני מבטיח להיות קצר, אדוני. לשמוע את חבר הכנסת פריג' ואולי גם בהמשך את חברי הכנסת הערבים מדברים על בג"צ באופן הזה, שהוא נגד ערבים, חשבתי שעוד מעט חבר הכנסת פריג' יבקש D-9, בוודאי אנחנו - - - 
<קריאה:>
יש רק אם זה - - -
<היו"ר זאב בנימין בגין:>
חברים, ביקשתי להצטמצם בנושא הדיון. 
<אמיר אוחנה - הליכוד:>
אנחנו סומכים על בית המשפט העליון, שדן בנושא - - - 
<קריאה:>
איך הממשלה - - - ?
<קריאה:>
אתה טועה בכתובת, עוד פעם, אף חבר כנסת ערבי לא ביקש D-9, אף אחד לא ביקש. 

<היו"ר זאב בנימין בגין:>
חברים, לא יישמעו החברים האחרים. 

<אמיר אוחנה - הליכוד:>
אני הבטחתי להיות קצר אבל אני לא יכול לדבר. 
<היו"ר זאב בנימין בגין:>
תקצר בבקשה. טאלב. אמיר, בבקשה.

<אמיר אוחנה - הליכוד:>
אנחנו ודאי סומכים את ידינו על החלטת בית המשפט העליון. אני מזכיר גם לחבר הכנסת עודה שאומר שמאז 53' לא קרה דבר כזה, שגירשו ערבים כדי להכניס במקומם יהודים, אז קרה דבר כזה רק הפוך, -ב 2005, ב- 2005 גירשו כאן עשרות אלפי יהודים - - - 
<תמר זנדברג (מרצ):>
לא בשטח מדינת ישראל. 
<אמיר אוחנה - הליכוד:>
כולל מתים מקבריהם, כדי להכניס - - - 
<תמר זנדברג (מרצ):>
לא. לא. לא. לא. 
<היו"ר זאב בנימין בגין:>
חברים. 

<תמר זנדברג (מרצ):>
לא - - - ישראל. 

<היו"ר זאב בנימין בגין:>
אני ביקשתי, אני מבקש, אמיר, אני מבקש מכל החברים להצטמצם. 
<אוחנה אמיר - הליכוד:>
אני הבטחתי להצטמצם - - - 

<קריאה:>
הם לא אזרחי ישראל?

<היו"ר זאב בנימין בגין:>
אני מבקש - - - 
<תמר זנדברג (מרצ):>
גוש קטיף כן. המדינה, מדינת ישראל, מדינת ישראל מעולם לא גירשה אזרחים והביאה במקומם אזרחים אחרים. 

<היו"ר זאב בנימין בגין:>
אתה רוצה?

<תמר זנדברג (מרצ):>
אתם, זה שהחלטתם - - - 
<אמיר אוחנה - הליכוד:>
מתים הוצאו מהקבר, מתים הוצאו מהקבר. 

<תמר זנדברג (מרצ):>
זו לא מדינת ישראל.
<היו"ר זאב בנימין בגין:>
חבר הכנסת אוחנה. תמי. 

<תמר זנדברג (מרצ):>
אדוני, לא, זו מדינת ישראל, תושבי מדינת ישראל - - - 
<קריאה:>
אצלך אנשים שגרים - - - 

<תמר זנדברג (מרצ):>
כן, תושבי עזה הם חלק ממדינת ישראל?

<היו"ר זאב בנימין בגין:>
אני אצטרך, אני אצטרך להפסיק את הישיבה. תמי, אני מאוד מבקש.
<אמיר אוחנה - הליכוד:>
משפט אחרון.
<היו"ר זאב בנימין בגין:>
אתם רואים את התוצאה. חברים, ביקשתי, אני לא אקבל את זה שוב, להצטמצם בנושא הדיון. הנושא כפי שהוגדר - - - 
<אמיר אוחנה - הליכוד:>
משפט אחרון. 
<היו"ר זאב בנימין בגין:>
הוא לגבי עקירת ישוב בדואי עתיר אום אלחיראן וזהו זה. 
<אמיר אוחנה - הליכוד:>
ובכך אני אומר את המשפט האחרון. מדובר כאן בשידרוג, בדור ב' של הטענות הנוגעות להקפאה. בדרך כלל מדברים על הקפאת בנייה בשטחים, כאן רוצים שנקפיא את הבנייה היהודית - - - 
<קריאה:>
זה לא שטח מדינת ישראל, כפרה - - - 
<אמיר אוחנה - הליכוד:>
גם בתחומי 48' ואני מתנגד לך. 
<קריאה:>
אם זה שטח מדינת ישראל אז זה משהו אחר. 

<אמיר אוחנה - הליכוד:>
כמו שבית המשפט העליון אמר, אין בעיה עם האנשים שנמצאים שם, אנחנו לא טוענים כלפיהם כלום, הם לא פלשו אבל אין להם חזקה חוקית. אין להם חזקה חוקית ועל כן הם יצטרכו לפנות. 

<קריאה:>
אם יהודים - - - 
<תמר זנדברג (מרצ):>
איך אתם לא מתביישים?

<היו"ר זאב בנימין בגין:>
תמי, חברת הכנסת זנדברג.
<קריאה:>
הם אזרחים - - - 

<היו"ר זאב בנימין בגין:>
תמי. חברת הכנסת זנדברג.

<קריאה:>
למדינה יש חזקה - - - 
<תמר זנדברג (מרצ):>
לדבר על החוק ועל חזקה, להוציא ערבים, להכניס יהודים, איך אתם לא מתביישים?

<היו"ר זאב בנימין בגין:>
חברת הכנסת זנדברג.
<תמר זנדברג (מרצ):>
אני לא מבינה.

<קריאה:>
רק על יהודים אסור - - - 
<קריאה:>
רק לגרש - - - 
<תמר זנדברג (מרצ):>
לא יעזור לך, אתה יכול - - - זו מדינת ישראל. אם מדינת ישראל רוצה שרצועת עזה תהיה שטח מדינת ישראל אז יש דרך - - - 
<קריאה:>
יש שותפים לכך בירושלים.
<קריאה:>
אל תשיב בבקשה. 

<היו"ר זאב בנימין בגין:>
חברת הכנסת זנדברג, חברת הכנסת זנדברג, תמי, אני קורא לך לסדר בפעם הראשונה. יגיע תורך. אני מבקש מאוד, אחרת לא יגיע תורם של אנשים שאני חשבתי שאת רוצה שיישמעו. חבר הכנסת קיש בבקשה, אבקש להצטמצם לנושא הדיון. 

<יואב קיש (הליכוד):>
אני חושב שראשית, כהערה לסדר, בקשה, אם אנחנו באמת שומעים את נציגי הישוב הבדואי, אני חושב שנכון גם שנציג עמותת "רגבים" ידבר - - - 

<היו"ר זאב בנימין בגין:>
תן לי לנהל את זה בבקשה. 

<יואב קיש (הליכוד):>
בסדר. אני אגיד דבר אחד, הרי מה הסיטואציה שאנחנו נמצאים בה? הסיטואציה היא באמת כואבת, מדובר על לקיחת אזרחי מדינת ישראל ולהעביר אותם מן המקום שבו הם גרים וזו סיטואציה כואבת. וכמו שאתם רואים, היא כואבת מאד גם לימין וגם לשמאל, וכל אחד בתחומו אבל, בואו נסתכל רגע מה קרה פה. 
אנחנו – לפחות עד היום, עם כל הקונפליקטים האלה, כשהגענו למקומות האלה, אז בסופו של דבר הגיעו לבג"צ, טענו בבג"צ, הושמעו הטענות מכל הצדדים, בג"צ הגיע להחלטה, אני מבין שבמקרה הזה גם היה ערעור על ההחלטה ורק לפני חודש, סופית יש לנו בג"צ חלוט בעניין. אנחנו בפתח של שער מסוכן, כי אם עולה פה דרישה עכשיו לא לכבד החלטת בג"צ חלוטה על ידי הרשות המחוקקת, בעיניי זה פתח להתדרדרות קשה - - - 
<טלב אבו עראר (הרשימה המשותפת):>
כל החלטות בג"צ ביצעת כבר? כל ההחלטות?
<היו"ר זאב בנימין בגין:>
עזוב, טאלב, טאלב. 
<יואב קיש (הליכוד):>
אני הקשבתי לך בשים לב - - - 
<טלב אבו עראר (הרשימה המשותפת):>
את האמת - - -

<יואב קיש (הליכוד):>
אתה דיברת - - - 
<טלב אבו עראר (הרשימה המשותפת):>
הביאו אותם לבג"צ, הביאו אותם לבג"צ. רק מילה.
<יואב קיש (הליכוד):>
טאלב, אני לא הפרעתי לך, טאלב, טאלב, לא הפרעתי לך. 
<טלב אבו עראר (הרשימה המשותפת):>
יש כמה עובדות בג"צ - - - 
<היו"ר זאב בנימין בגין:>
לא, לא, זו לא מילה, תגיד לי אחרי הדיון. בבקשה. 

<טלב אבו עראר (הרשימה המשותפת):>
יש בג"צ שעד היום המדינה - - - 
<יואב קיש (הליכוד):>
טאלב, אני הקשבתי לך בשים לב, אני - - - 
<היו"ר זאב בנימין בגין:>
יש לך דיון, כן, חבר הכנסת קיש. 

<יואב קיש (הליכוד):>
הדמוקרטיה היא הדרך היחידה שאנחנו נוכל לשמור פה מצד אחד על הזכויות - - -
<טלב אבו עראר (הרשימה המשותפת):>
זו גזענות, לא דמוקרטיה. אתה מגרש ערבים - - - 
<היו"ר זאב בנימין בגין:>
טאלב, את הדיון - - - 
<קריאה:>
אתה יודע מה הבעיה?

<קריאה:>
אתה אומר שבג"צ - - - 
<יואב קיש (הליכוד):>
אתה יודע מה הבעיה - - - 
<קריאה:>
דמוקרטיה זה - - -
<היו"ר זאב בנימין בגין:>
אני אוציא אותך.
<טלב אבו עראר (הרשימה המשותפת):>
דמוקרטיה - - - 
<יואב קיש (הליכוד):>
אתה יודע מה הבעיה?
<קריאה:>
דמוקרטיה זה לא.
<היו"ר זאב בנימין בגין:>
חברים, אני אצטרך, אני, אי אפשר כך לנהל דיון, אני חושב שאני די סבלני אבל, אני מבקש גם שאורחים אחרים, אורחים ידברו אז אני מבקש להקשיב. גם החברים, גם האורחים שאתה חושב שראוי שיישמעו - - - 
<יואב קיש (הליכוד):>
אני חושב - - - 
<היו"ר זאב בנימין בגין:>
אם תתן לו לדבר, נאפשר להם, בבקשה. חבר הכנסת קיש. 
<יואב קיש (הליכוד):>
בדיוק. אם אתה רוצה שידברו. 

<היו"ר זאב בנימין בגין:>
אל תפריע, אל תפריע, אל תפריע. אחרי זה יאמרו שאני נוהג בך באלימות. 

<יואב קיש (הליכוד):>
לכן, אני חושב אם אנחנו פה שומעים כל הזמן קריאות שהורגים את הדמוקרטיה ואין דמוקרטיה והחוק הזה הוא נגד הדמוקרטיה, שזה החוק בעיניי, לא החוקים שהכנסת מנסה לחוקק אלא הדיון הזה, שעיקרו נובע מערעור על בג"צ חלוט, זו סכנה לדמוקרטיה וטאלב, זה יפגע בכם הרבה יותר משזה יכול לפגוע בו. 
<טלב אבו עראר (הרשימה המשותפת):>
בג"צ לא פסק את זה. 

<היו"ר זאב בנימין בגין:>
חברים, אני מזכיר - - - 
<קריאה:>
הבג"צ לא - - - 
<היו"ר זאב בנימין בגין:>
שנשיאות הכנסת - - -

<יואב קיש (הליכוד):>
בג"צ אמר שהפולשים צריכים לעזוב את השטח. נקודה. 

<היו"ר זאב בנימין בגין:>
חברים - - - 
<קריאה:>
בג"צ קבע שהם לא פולשים. 

<היו"ר זאב בנימין בגין:>
אני מבקש להמשיך.

<קריאה:>
בג"צ לא אמר שהם פולשים, קיש, קיש - - - 
<קריאה:>
בג"צ החליט - - - 

<עמיחי יוגב:>
יש החלטות של בג"צ בצורה ברורה, יש להם את האפשרות לקבל מגרש ב"חורה". 
<קריאה:>
חבר הכנסת קיש - - - 
<שולי מועלם-רפאלי (הבית היהודי):>
מצוין אז שיצטרפו לישוב החדש, יש להם את האישור החדש.
<היו"ר זאב בנימין בגין:>
לא ידברו ככה.
<יואב קיש (הליכוד):>
איפה היית כשהרסו את הבניינים - - - איפה היית?
<שולי מועלם-רפאלי (הבית היהודי):>
יתכבדו ויצטרפו לישוב החדש, אם הם לא פולשים - - -
<היו"ר זאב בנימין בגין:>
את ביקשת?

<קריאה:>
קבלה - - - אף אחד לא יקבל אותם.
<היו"ר זאב בנימין בגין:>
האם את ביקשת?
<שולי מועלם-רפאלי (הבית היהודי):>
לא נותנים להם, נתנו להם - - - 
<היו"ר זאב בנימין בגין:>
שולי, שולי, האם את ביקשת רשות הדיבור? יגיע תורך, אני מבקש רק לדברים האחרונים שנשמעו, לומר, שהדיון הזה - - - 
<שולי מועלם-רפאלי (הבית היהודי):>
כי אני רואה את זה - - - 
<היו"ר זאב בנימין בגין:>
מתקיים בוועדת הפנים, שולי, אל תפריעי לי, הדיון הזה מתקיים לאחר שהנושא אושר לדיון מהיר על ידי נשיאות הכנסת. בבקשה, חבר הכנסת אחמד טיבי, בבקשה. אחריו יוסף ג'בארין. חברים, לקצר, לא להתלהט ונמשיך עד הסוף. ואפילו נשמע את החברים האורחים. בבקשה.
<אחמד טיבי (הרשימה המשותפת):>
המילה "לא להתלהט" מתאימה להחלטה אדוני היושב ראש. מגרשים ערבים ואומרים להם: תירגעו כי זו דמוקרטיה. יש החלטת בית משפט. אני הייתי בארצות הברית לפני יותר משבוע והצגתי את הנושא של אום אל חיראן והקמת חיראן בכול פורום אפשרי. בבית הלבן, במחלקת המדינה, בקונגרס, עם יהדות ארצות הברית, לפחות בשתי פגישות, אנשים ששמעו אותי חשבו שאני הוזה. מה, הורסים ישוב שכבר קיים חמישים שנה - - - 

<קריאה:>
ששים. 

<קריאה:>
ששים ואחת.

<קריאה:>
ששים, ששים. 

<היו"ר זאב בנימין בגין:>
חברים. 

<אחמד טיבי (הרשימה המשותפת):>
אני אגיד מה אמרו לי, יהודים במקרה הזה. - - - של ערבים, כדי להקים במקומו ישוב יהודי? In the same name? אמר לי מישהו חשוב, אמרתי לו: in the same name. הסברתי לו - - - 

<קריאה:>
טאלב, הוא מייצג אותך.

<אחמד טיבי (הרשימה המשותפת):>
שהאגודה המקימה את חיראן, מפרשת את השם של חיראן, שזה חיים, רוח ונפש. אז זה בדיוק ההיפך ממה שקורה כאן, האם זה מים חיים? זה מוות, זה מוות לאנשים האלה, מוות לעתיד שלהם, מוות להיסטוריה שלהם, מי גירש אותם פעמיים ועכשיו זה הגירוש השלישי? מי אמר שהם בני רשות? לאלה, חברי, חבר הכנסת קיש, טעית עובדתית, אמרת שבית המשפט - - -
<יואב קיש (הליכוד):>
אני יכול להקריא לך ציטוטים מבית המשפט, אתה רוצה?

<אחמד טיבי (הרשימה המשותפת):>
גם אני, גם אני. 

<יואב קיש (הליכוד):>
או.קיי. 

<היו"ר זאב בנימין בגין:>
יש לכל אחד זכות לטעות כאן, בבקשה. 

<אחמד טיבי (הרשימה המשותפת):>
הציטוט של בית המשפט. בית המשפט לא התערב בהחלטת המדינה, המדינה החליטה להרוס ולפנות ולהקים ישוב, שעל פי התחזיות, ב-2030 יגורו שם 10,000 איש. תגידו, מדינת ישראל, היהודים של מדינת ישראל, שלטון הרוב של מדינת ישראל, האם קצה נפשו ב-1,000 איש שגרים שם כבר ששים שנה? האם אתם לא יכולים להתקיים בלי שהאנשים האלה, יחד עם הבנים שלהם, ימשיכו לגור באותו המקום? מה יקרה אם תְּפַתְחו את כל האזור בשביל כולם? מה יקרה אדוני, אם תפתחו את האזור בשביל כולם?
<יואב קיש (הליכוד):>
זה נאמר בבג"צ, היתה החלטה. 
<היו"ר זאב בנימין בגין:>
יואב, תן לו בבקשה. לא, אני לא אסכים. יואב. 

<יואב קיש (הליכוד):>
אני לא מתנגד להחלטת הבג"צ הזו. 
<היו"ר זאב בנימין בגין:>
יואב. יואב. 

<יואב קיש (הליכוד):>
איפה הדמוקרטיה שלך? פתאום אתה נלחם בבג"צ, האם אתה רוצה שגם אני אלחם בבג"צ? 

<היו"ר זאב בנימין בגין:>
יואב, חבר הכנסת קיש, אני קורא לך לסדר בפעם הראשונה. חבר הכנסת טיבי, אנא קצר וסיים. 

<אחמד טיבי (הרשימה המשותפת):>
'אפרופו' בג"צ, אפרופו האמירה הדמיונית ש"בג"צ הוא טוב לערבים", המוסד הזה מעולם לא נתן סעד - - - 
<יואב קיש (הליכוד):>
אף אחד לא אמר את זה, אף אחד לא אמר את זה.
<אחמד טיבי (הרשימה המשותפת):>
אל תפסיק אותי. החברים שלך אמרו. 

<היו"ר זאב בנימין בגין:>
חבר הכנסת קיש, אני קורא לך לסדר בפעם השנייה. בבקשה. 

<אחמד טיבי (הרשימה המשותפת):>
למרות שבג"צ אישר גירושים, הפקעות, חיסולים, התנחלויות, לא עמד על החלטתו ליישב מחדש ולהחזיר את תושבי - - -

<היו"ר זאב בנימין בגין:>
חבר הכנסת טיבי, אבקש לסיים.
<אחמד טיבי (הרשימה המשותפת):>
מעולם לא אמרנו שצריך לעלות עליו עם D-9. האנשים האלה פונים גם לבתי משפט - - - 
<יואב קיש (הליכוד):>
זה מה שאתם עושים עכשיו.
<אחמד טיבי (הרשימה המשותפת):>
גם לוועדת הפנים, עושים הפגנות, הכול לפי חוק ואתם מחסלים להם את העתיד, על פי חוק. 

<היו"ר זאב בנימין בגין:>
תודה רבה. חבר הכנסת יוסף ג'בארין. 

<אחמד טיבי (הרשימה המשותפת):>
לכן הם אומרים - - -
<היו"ר זאב בנימין בגין:>
אתה סיימת. 

<אחמד טיבי (הרשימה המשותפת):>
צריך לפנות גם לקהילה הבינלאומית. 
<היו"ר זאב בנימין בגין:>
אתה סיימת, חבר הכנסת. 

<אחמד טיבי (הרשימה המשותפת):>
הם נלחמים על החיים שלהם ואתם נלחמים על אדמה לאנשים שלא רצו - - - 

<יואב קיש (הליכוד):>
אנחנו נלחמים על הדמוקרטיה, אנחנו נלחמים ובג"צ - - - 
<היו"ר זאב בנימין בגין:>
חברים - - - 
<אחמד טיבי (הרשימה המשותפת):>
משפט אחד. 

<היו"ר זאב בנימין בגין:>
היה לך משפט נהדר. 

<אחמד טיבי (הרשימה המשותפת):>
יש לי משפט עוד יותר נהדר. 

<היו"ר זאב בנימין בגין:>
חבר הכנסת ג'בארין. 

<אחמד טיבי (הרשימה המשותפת):>
המשפט הזה, המקרה הזה של הריסת אום אל חיראן והקמת חיראן הוא חורבן, והוא prototype של האפרטהייד. הנה, אמרתי את זה שלש פעמים באותו - - - 
<היו"ר זאב בנימין בגין:>
תודה רבה. חבר הכנסת יוסף ג'בארין, בבקשה. 

<יוסף ג'בארין (הרשימה המשותפת):>
האמת היא שאני רוצה לייחד את דבריי - - - 
<היו"ר זאב בנימין בגין:>
את דבריך הקצרים תייחד בבקשה. 

<יוסף ג'בארין (הרשימה המשותפת):>
לחבריי בקואליציה. אני לא חושב שזה המקרה שעליו אנחנו אמורים להתקוטט, תנו לי שתי דקות ואני אסביר. 
<היו"ר זאב בנימין בגין:>
בבקשה. 

<יוסף ג'בארין (הרשימה המשותפת):>
שני הטיעונים שבדרך כלל מעלים כשמדובר באוכלוסייה הבדואית הם האחד, שהם פולשים והטיעון השני, שאין אפשרות תיכנונית להקים יישוב שם. אלה שני הטיעונים שבדרך כלל אנחנו מתמודדים אתם. המקרה של אום אל חיראן ועתיר הוא מקרה יוצא דופן שבו שני הטיעונים הללו פשוט לא תקפים. מי אמר שהם לא תקפים – בית המשפט. בג"צ עצמו אמר - - - 

<יואב קיש (הליכוד):>
האם יש להם זכויות במקום?

<היו"ר זאב בנימין בגין:>
חברים. תנו - - - 

<יואב קיש (הליכוד):>
לא, כי הוא לוקח - - - 

<היו"ר זאב בנימין בגין:>
תתרגלו לשמוע. אמרת, הוא אומר, בסדר. 

<קריאה:>
הוא מחדש את הסיפור.
<היו"ר זאב בנימין בגין:>
בסדר, שמענו. שמענו. 

<טלב אבו עראר (הרשימה המשותפת):>
הוא מחפש טלוויזיה. 

<יואב קיש (הליכוד):>
ביום שתהיה יושב ראש הועדה אז - - - 

<
יוסף ג'בארין (הרשימה המשותפת):>
הוא רוצה לשמוע, אני בטוח. בג"צ אמר במפורש שתושבי אום אל חיראן ועתיר הם לא פולשים, המדינה לפני ששים שנה הסיעה אותם למקום הזה ולכן הם נמצאים ברשות. ולכן, אין שום מחלוקת עובדתית שהם לא פולשים.
<יואב קיש (הליכוד):>
אבל יש להם זכויות - - - 
<היו"ר זאב בנימין בגין:>
יואב, יואב.
<יוסף ג'בארין (הרשימה המשותפת):>
כן, בית המשפט אמר, בגלל שהם ברשות - - - 
<היו"ר זאב בנימין בגין:>
יואב, עדיין לא ביקשתי, יואב, לא ביקשתי, ביקשתי שקט, אל תצא. אני אומר לך, אני אומר לך איך גידלתי ילדים. הילדים שלי לא אכלו כל כך טוב, הייתי אומר להם: עוד שלש כפיות, בכפית השנייה הייתי אומר שתיים ורבע, שתיים וחצי, אז קראתי לך לסדר פעם שנייה ועכשיו שתיים ורבע. חבר הכנסת יוסף ג'בארין, בבקשה. בקצרה. 
<יוסף ג'בארין (הרשימה המשותפת):>
יש להם זכות? בית המשפט אומר שכן. העובדה שהם נמצאים כאן ברשות, ששים שנה, יצרה זכות, זכות משפטית, אפילו שלא לדבר על הזכות המוסרית. 

<יואב קיש (הליכוד):>
להיפך.
<היו"ר זאב בנימין בגין:>
יואב, אי אפשר. 

<יוסף ג'בארין (הרשימה המשותפת):>
זה הטיעון הראשון, הטיעון השני הוא שבדרך כלל אומרים הוא שהמדינה לא יכולה להקים בכל ישוב קטן, - - - וכדו'. באה המדינה ואומרת ובג"צ גם ראה את זה, שיש פשוט תכנית, יש תכנית להקים ישוב ממש על אותה חלקה. 
<היו"ר זאב בנימין בגין:>
נו, חבר'ה. קדימה.
<יוסף ג'בארין (הרשימה המשותפת):>
זה אומר שגם ברמה התכנונית, האופציה התכנונית קיימת, ההיתכנות קיימת, זה אומר שיש להם זכות כי הם לא פולשים ולכן, אין שום סיבה שבעולם להגיע לצעד דרסטי, בלתי אנושי, של גירוש התושבים, זה פשוט, זו נכבה שניה ברורה כנגד התושבים הללו. ולכן, אמר חבר הכנסת טלב א סנע באופן ברור, התושבים – וסליחה - - - 
<קריאה:>
אבו עראר.

<היו"ר זאב בנימין בגין:>
זה מתאים ליהודי לטעות, זה לא מתאים לך. לי מתאים לטעות ככה. 

<יוסף ג'בארין (הרשימה המשותפת):>
חברי טאלב, כולם יודעים שהוא החבר הכי טוב שלי ברשימה, אמר חברי טאלב אבו עראר - - - ישוב משותף, אתם מדברים כל הזמן על חיים משותפים וכבוד ושוויון אז הנה, התושבים בוחרים שלידם יקום ישוב יהודי וזה יהיה ישוב משותף יהודים וערבים, אז למה להגיע למצב של גירוש, כאשר יש אופציה של דו-קיום?

<קריאה:>
יפה. 

<היו"ר זאב בנימין בגין:>
זו הייתה שאלה רטורית ואני אזכיר שלפני שנים רבות אחד מחברי הכנסת עמד על הדוכן ואמר: "ואני שואל את השאלה הזאת כשאלה רטורית ואני דורש מן הממשלה תשובה מיד". חבר הכנסת אכרם חסון, בבקשה. 

<אכרם חסון (קדימה):>
לא נגיד את שמו. אדוני היושב ראש, זה ללא כל ספק מצב בלתי נסבל, לפי דעתי, לא דמוקרטי ולא אחראי. במדינות מתוקנות בעולם, כמו דנמרק או שבדיה, כמו הולנד, גם בתי המשפט וגם הממשלות נותנים העדפה מתקנת ובאים לקראת המיעוט, כי המיעוט אין לו כוח פוליטי ואין לו כוח כלכלי, הוא לא יכול להילחם במוסדות המדינה ולא בפקידים, שיושבים במשרדי הממשלה ומתכננים איך שהם רוצים.
מצב כזה בלתי נסבל מביא לשנאה, מביא לתיסכול. מדובר באזרחים שמשרתים את מדינת ישראל. ישנו מנהיג ישראלי שאמר: נאמנות היא אזרחות והיא זכויות ואני אומר לך, זה לא מיושם אף פעם בשטח. האנשים האלה, מה הם רוצים, כל בקשתם שתהיה להם קורת גג בצורה מכובדת ואחראית, כדי שיחיו כמו כל אזרח מכובד במדינת ישראל. האנשים האלה חיים היום בלי חשמל, בלי תשתיות, בלי גני ילדים ובלי בתי ספר. זה מתאים למדינות עולם שלישי או עולם רביעי אם יש. 

לכן, אני אומר לך, אני גם לוקח את עצמי כדרוזי, כבן מיעוט, כשלקחו את הפארק, אלפי דונמים לקחו מן הדרוזים בכרמל, כשלקחו מבית ג'אן - - - 

<היו"ר זאב בנימין בגין:>
להצטמצם לדיון הזה. 

<אכרם חסון (קדימה):>
לא יהיה עימות, אני רק - - -
<היו"ר זאב בנימין בגין:>
לא עימות, בדיון. אני מבקש להצטמצם בנקודה. 

<אכרם חסון (קדימה):>
אנחנו נלחמנו, גם כשלקחו את האדמות לתעשייה הצבאית ביוקנעם מהדרוזים אז אמרו: בבקשה, אם זה לטובת המדינה אז קחו. כשהחזירו את זה למועצה המקומית או לעירית יוקנעם והתחילו לבנות נדל"ן שם, לא באו ואמרו לדרוזים: בואו תהיו שותפים, אז בואו נלמד לקח מן העבר, בואו נלמד מכול הטעויות, הרבה דיונים היו בוועדות הפנים, מה יצא מזה? אם לא תהיה חקיקה ואם לא נהיה אנשים מכובדים ואחראים על כל מילה שאנחנו אומרים ונעגן אותה בחוק, אז זה שהאנשים האלה לא יפגינו יביא את הבנים שלהם לתסכול מול המשטרה ומול אנשי החוק, אדוני היושב ראש, אני אומר דברים חשובים מאוד.
<היו"ר זאב בנימין בגין:>
אני לא אמרתי ש - - - 
<אכרם חסון (קדימה):>
אני אגיד לך למה, כי אני ראש עיר והייתי שם ראש ועדת תיכנון ובנייה, התסכול אוכל את הצעירים בקרב כל המיעוטים במיוחד הדרוזים והבדואים ואחרים, הגיע הזמן שנעשה מעשה. אני מבקש מכבודך, בוא נקח את הדיון הזה למקום אחראי וענייני. זה לא יהודים ולא ערבים. אנחנו רוצים ליישב את הנגב, אנחנו רוצים לפתח את הנגב וזה חשוב אבל, הם חלק מן הנגב, הם לא סוג ג' ואנחנו לא צריכים להישאר סוג ב' וסוג ג'. 
<קריאה:>
תודה רבה. 

<היו"ר זאב בנימין בגין:>
תודה רבה. 

<קריאה:>
שוכראן, שוכראן. 

<היו"ר זאב בנימין בגין:>
חבר הכנסת דב חנין. 

<דב חנין (הרשימה המשותפת):>
תודה אדוני היושב ראש, אני מכיר את הפרשה הזו לעומק ואני יכול לדבר עליה שעות. אני אעשה את זה בקיצור. אני רוצה לדבר על פסק הדין של בית המשפט העליון, שקראתי אותו מאוד בעיון. בית המשפט העליון לא קבע שזה מעשה טוב לגרש את תושבי אום אל חיראן, הוא לא קבע את זה. בית המשפט העליון קבע שמותר למדינה לגרש את תושבי אום אל חיראן, למרות שהם לא פולשים. אין שום וויכוח שהם לא פולשים. 

אני מצטער על פסק הדין הזה, אני חושב שדעת המיעוט בבית המשפט העליון הייתה הדיעה הנכונה. גם בבית משפט עליון מכובד כמו בארצות הברית - - - 
<היו"ר זאב בנימין בגין:>
כבוד השופטת דפנה ארז ברק.
<דב חנין (הרשימה המשותפת):>
נכון. גם בבית משפט עליון מכובד כמו בית המשפט העליון בארצות הברית, שם ב-1858 פסק הדין של דראד סקוט, שבית המשפט העליון האמריקאי מתבייש בו עד היום. אני חושב שגם פסק הדין הזה, בעוד הרבה שנים יתביישו בו, כך אני חושב. 
לדעתי זה גם לא חוקי מה שהמדינה עושה, אבל לא על זה הוויכוח, לא על זה הוויכוח כאן, כי הוויכוח כאן הוא לא על השאלה האם זה חוקי אלא על השאלה האם המדינה צריכה לעשות את זה. בית המשפט לא אומר למדינה: תעשי או לא תעשי, אלא הוא אומר: מותר לך, תעשי אם את רוצה. אני אומר למדינה: אל תעשי את זה, אל תעשי את זה, כי זה לא מוסרי, אל תעשי את זה כי זה לא אנושי, אל תעשי את זה כי זה מאוד מאוד מטופש, ואל תעשי את זה כי בסוף זה לא יהיה. לא יקרה מצב שיגרשו אנשים מהבית שלהם כי הם ערבים ועל הבית הזה יבנו בית ליהודים, זה לא יקרה כי בסופו של דבר המצפון והצדק ינצחו. 

<היו"ר זאב בנימין בגין:>
תודה רבה חבר הכנסת חנין. חבר הכנסת עודד פורר. אני מבקש להתמיד בשיטת ההאזנה שנקטו בה כל הנוכחים בדקות האחרונות. בבקשה, חבר הכנסת עודד פורר. 

<עודד פורר (ישראל ביתנו):>
תודה אדוני - - - 
<עיסאווי פריג' (מרצ):>
אני מעוניין לשמוע את דעתך, אדוני היושב ראש.
<היו"ר זאב בנימין בגין:>
סליחה?

<עיסאווי פריג' (מרצ):>
אני מעוניין לשמוע את דעתך. 

<היו"ר זאב בנימין בגין:>
אני הצהרתי בתחילת הישיבה שאני מכהן כאן כיושב ראש ואני צריך לצלוח את הדיון הזה עד לשעה אחת עשרה, בלי נפגעים רבים מדי. 

<עיסאווי פריג' (מרצ):>
מה עמדתך לגבי בנושא?

<היו"ר זאב בנימין בגין:>
עיסאווי, אנחנו נדבר למעלה אצל ציונה, בסדר? ניפגש אצל ציונה. 

<עיסאווי פריג' (מרצ):>
הבנתי. 

<היו"ר זאב בנימין בגין:>
כן, עודד, בבקשה. 
<עודד פורר (ישראל ביתנו):>
תודה רבה אדוני יושב הראש. אני קודם כל רוצה לומר שאחת הבעיות שמתעוררות כאן היא בעיקר בגלל שממשלות ישראל לדורותיהן, מושכות את ידיהן מלטפל ולהסדיר את נושאי הבדואים בנגב, למרות הניסיונות שנעשו ואתה לקחת בזה חלק נכבד. בכל פעם נסוגים, לוקחים צעד קדימה שניים אחורה, יש בעיה בנושא הסדרת הישוב הבדואי בנגב, שהממשלה צריכה לטפל בה ולא לטמון את ראשה בחול. 

כשנצלול לתוך העניין הזה אז נראה שזה מדהים איך כולם הופכים את מה שקרה פה ואת מה שקורה פה לאיזה רעם ביום בהיר. הרי הרעם הזה כבר היה ב-2002, החלטת הממשלה שהתקבלה התקבלה עוד בממשלת שרון בשנת 2002. הייתה עתירה לבית משפט שלום ב-2004 שנדחתה ב-2009. ערערו למחוזי, המחוזי דחה את הערעור ב-2011. ביקשו דיון נוסף ורשות ערעור נוספת בעליון ובינואר 2016 העליון דחה את הבקשה הזו. זה ההליך המשפטי שקרה פה אז אי אפשר לבוא ולהגיד: בית המשפט אמר או לא אמר. חבר'ה, בית המשפט דחה את העתירה בעניין הזה. 

יותר מזה, כשאומרים שהם יושבים שם ושיש להם איזושהי בעלות על הקרקע, אז פסק בית המשפט העליון, על פי דיני הקניין, שלא רכשו בני השבט זכויות בעלות במקום, אפילו שישבו בו ברשות. הם בנו במקום בנייה נרחבת ללא היתרים ועשו בנייה בלתי חוקית. 
צריך לזכור, שכל אחד מיושבי המקום וכל אחד מהבדואים שמוסדר יִשוּבוֹ בנגב מקבל מגרש מסובסד, מקבל פיצוי כספי כדי לבנות את ביתו, מה שלא ניתן לאף אזרח ישראלי אחר וטוב שניתן להם, כי אני חושב שצריך להסדיר את העניין הזה אבל, אם רוצים באמת להסדיר את הישוב בנגב, אז לא צריך לבוא אחר כך, כל פעם שכבר מסדירים את הישוב ולהפוך את זה לאיזשהו אקט של גזענות. רק בואו נראה כמה ישובים בדואים קמו בנגב בשנים האחרונות – אחד עשר, ונספור כמה ישובים יהודים קמו בנגב. 
<היו"ר זאב בנימין בגין:>
תודה.

<קריאה:>
עד עכשיו - - - 

<עודד פורר (ישראל ביתנו):>
הם קיימים. 

<היו"ר זאב בנימין בגין:>
תודה. אני לא רואה את מסעוד.
<עודד פורר (ישראל ביתנו):>
הם קיימים. 

<קריאה:>
הם הוכרו, מסעוד יצא. 
<אחמד טיבי (הרשימה המשותפת):>
מסעוד ביקש שראיד ידבר במקומו. 

<היו"ר זאב בנימין בגין:>
יקבל, יקבל. חברים, אנחנו מתקדמים. 
<קריאה:>
מבקש גם שמישהו מן המדינה ידבר בהקשר הזה. 

<היו"ר זאב בנימין בגין:>
בבקשה, חברת הכנסת תמר זנדברג, יש לך עכשיו רשות לקריאת ביניים ארוכה מאוד, שלש דקות, בבקשה. 

<תמר זנדברג (מרצ):>
תודה רבה. אני מקשיבה לחברים מן הימין ואני שואלת את עצמי, אני שומעת את המלים "קניין" ו"בג"צ" וכל הדברים האלה, כל המלים המשפטיות והפיתולים והפתלתלות וההתפתלות הזאת, על מנת להסביר דבר כל כך פשוט: בשטח מדינת ישראל, מוציאים אזרחים מקבוצה אתנית מסוימת בשביל להכניס אזרחים מקבוצה אתנית אחרת. 

<קריאה:>
לא נכון, זה לא המצב. 

<תמר זנדברג (מרצ):>
האם זה יעלה על הדעת?

<קריאה:>
יש להם אפשרות לרכוש את הקרקע. 

<תמר זנדברג (מרצ):>
האם זה יעלה על הדעת, חבר הכנסת פורר?

<קריאה:>
עודד, דיברת יפה.

<קריאה:>
ראש המועצה - - - 
<תמר זנדברג (מרצ):>
אתה יודע שהבית שלך, אני לא יודעת איפה אתה גר, אתה לא יודע מי הבעלים של הקרקע. 

<עודד פורר (ישראל ביתנו):>
אז אני כן יודע. ואני אגיד לך, הבית שלי - - - 

<תמר זנדברג (מרצ):>
אתה לא יכול - - - 

<עודד פורר (ישראל ביתנו):>
איפה שאני גר, רכשו את הקרקע לפני מאה עשרים וחמש שנה, בדין ובכסף. 

<היו"ר זאב בנימין בגין:>
חבר הכנסת פורר, שמעו אותך בדממה. בקשב רב. 

<עודד פורר (ישראל ביתנו):>
פנתה אליי, פנתה אליי לגבי הבית שלי.
<תמר זנדברג (מרצ):>
אני פניתי אליך ואתה לא תצרח עליי. 

<עודד פורר (ישראל ביתנו):>
אם יהיה - - - 
<היו"ר זאב בנימין בגין:>
חברים, כן, תמי, בבקשה. 

<עודד פורר (ישראל ביתנו):>
את פונה אליי.
<תמר זנדברג (מרצ):>
זה לא - - - 

<היו"ר זאב בנימין בגין:>
עודד, שמעו אותך. 

<עודד פורר (ישראל ביתנו):>
אם את פונה אלי אז תצפי לתשובה. את יכולה לפנות כמה שאת רוצה. 

<תמר זנדברג (מרצ):>
אני יודעת שזה כואב, אני יודעת שזה מביש, אני יודעת שהכנסת הזאת, הפרלמנט הזה - - - 
<קריאה:>
ההתנהגות שלָך - - -
<קריאה:>
לא, עזוב.

<תמר זנדברג (מרצ):>
לא יכול לסבול את הרעיון הזה, שאין לו אח ורע, בשום מקום, עזוב 'בעולם', אנחנו תמיד משווים לעולם, איך הדעת סובלת? עזוב מוסר, ההיגיון הפשוט, השכל הישר, האם השכל הישר יכול לתפוס דבר כזה? להוציא אזרחים ולהכניס אזרחים אחרים? למה? בגלל שאלה ערבים ואלה יהודים? זה יום מביש לכנסת ולמדינת ישראל. 
אני מצטרפת להערכות הזהירות שזה לא יקרה ואתה יודע, כשזה לא יקרה והחתימה המבישה הזאת תבוטל, אז יהיו כאן כאלה שיתחרו ביניהם, מי ידע ראשון ומי תמך בזה ומי לא העלה על דעתו, ומי רצה להגיד את הדברים שלו רק אצל ציונה במזנון ולא לציבור. חברות וחברים, צריך פה ימין ושמאל להגיד בפה מלא: לא כך. תודה. 

<היו"ר זאב בנימין בגין:>
תודה. 

<קריאה:>
היא פגעה בך, חבר הכנסת פורר. 

<היו"ר זאב בנימין בגין:>
תודה.

<קריאה:>
בי היא לא פגעה.
<קריאה:>
לא, אף אחד לא פגע - - - 
<קריאה:>
פורר, פורר - - - 
<קריאה:>
אין לנו פעילות - - - 

<קריאה:>
תשתדל להכניס - - -

<היו"ר זאב בנימין בגין:>
תודה. חברת הכנסת השכל, רק אם את ממש חייבת. 

<שרן השכל (הליכוד):>
רק אם אני ממש חייבת? אני לא אאריך בדברים. רוב הדברים נאמרו, גם מן הבחינה המשפטית, על ידי חבריי. בני, אתה, אני חושבת מכיר יותר טוב מכולנו את הבעיה של הפזורה הבדואית בנגב, אתה היית - - - 
<היו"ר זאב בנימין בגין:>
למה את מצליחה - - - אני לא כאן עכשיו. 

<שרן השכל (הליכוד):>
הוא, הוא עסק בזה הרבה.
<היו"ר זאב בנימין בגין:>
כן, כן.
<שרן השכל (הליכוד):>
הרבה מאוד זמן ולמד את הנושא לעומק - - - 
<היו"ר זאב בנימין בגין:>
אמרתי, זה היה. 

<שרן השכל (הליכוד):>
זו בעיה, זו בעיה כשיש שטחים נרחבים שמשתלטים עליהם בצורה בלתי חוקית. 

<עיסאווי פריג' (מרצ):>
אנחנו משתלטים, אדוני - - - 

<היו"ר זאב בנימין בגין:>
עיסאווי, תן לה.

<קריאה:>
הסדרה - - - 

<היו"ר זאב בנימין בגין:>
אני מבקש לכבד. 

<שרן השכל (הליכוד):>
אנחנו מסתכלים על שטחים נרחבים באזור הנגב, שמשתלטים עליהם בצורה בלתי חוקית, ממשיכים את הבנייה עליהם, מדינת ישראל מנסה להסדיר עם מישהו אחד, פתאום מגיעה משפחה אחרת ואומרת: ש"אתנו לא הסדרת", אנחנו מדברים על משהו שהיה, כי זו לא בעיה קטנה, זו בעיה מאוד מאוד - - - 
<איימן עודה (הרשימה המשותפת):>
כי הם היגרו, כי הם היגרו - - - 
<שרן השכל (הליכוד):>
אני יודעת - - - 
<היו"ר זאב בנימין בגין:>
היא שמעה אותך. 

<שרן השכל (הליכוד):>
לא הפרעתי לך. 

<היו"ר זאב בנימין בגין:>
חברת הכנסת השכל ישבה בסבלנות. 
<איימן עודה (הרשימה המשותפת):>
לא, אולי היא חושבת שאין להם - - - 
<היו"ר זאב בנימין בגין:>
חמשים דקות. 

<קריאה:>
היא חושבת אבל הם היגרו, הקרקע - - - 

<היו"ר זאב בנימין בגין:>
היא לא חושבת כלום, עזוב, אל תגיד לה מה היא חושבת. 

<קריאה:>
הם לא מהגרים. 

<היו"ר זאב בנימין בגין:>
אני היכרתי אותה בחודשים האחרונים. בדרך כלל היא יודעת לבטא את מחשבותיה, אל תספר לה מה היא חושבת. 

<איימן עודה (הרשימה המשותפת):>
לא, מהגרים גם - - - 
<היו"ר זאב בנימין בגין:>
שרן, בבקשה. עזוב, נו. 

<שרן השכל (הליכוד):>
סליחה, גם יהודים היו פה לפני קום המדינה. 

<היו"ר זאב בנימין בגין:>
שרן. 
<קריאה:>
איך זה?

<קריאה:>
איפה הם גרים היום?

<קריאה:>
המקום - - - 

<היו"ר זאב בנימין בגין:>
אני מבקש ממך להמשיך, שרן, תמשיכי בבקשה. 

<שרן השכל (הליכוד):>
תודה רבה. 

<קריאה:>
תפסיקו להפריע לה אז היא תוכל להמשיך. 
<שרן השכל (הליכוד):>
הבעיה - - - 

<איימן עודה (הרשימה המשותפת):>
הם היו, הוא לא ביקש לגרש אותם. הנה היו, הוא לא ביקש לגרש אותם.
<שרן השכל (הליכוד):>
ההיסטוריה היהודית בארץ ישראל - - - 
<קריאה:>
כאילו לא גירשו יהודים מארץ ישראל, מעולם, כאילו מעולם לא גירשו. 

<היו"ר זאב בנימין בגין:>
חברים, עכשיו אנחנו נתחיל בזה?

<קריאה:>
זה לא יכול להיות.

<שרן השכל (הליכוד):>
אתה לא רוצה להיכנס לוויכוח ההיסטורי. 

<קריאה:>
אין לך, אתה לא 'בעל הבית' של הישיבה.
<קריאה:>
כן, גם הבדואים הם לא שבטים נודדים, - - - בעלות על הקרקע. 

<היו"ר זאב בנימין בגין:>
אני מבקש לאפשר לחברת הכנסת הסבלנית ביותר בישיבה הזאת להמשיך בדבריה. בבקשה. 

<שרן השכל (הליכוד):>
בכל מקרה, אנחנו מבינים שזו בעיה מאוד נרחבת, זה לא רק המקרה הספציפי הזה וכשבאים בטענות - - - 
<קריאה:>
תדייקי - - -
<קריאה:>
נו באמת, נו.

<שרן השכל (הליכוד):>
תן לי לסיים אז תוכל גם - - -
<היו"ר זאב בנימין בגין:>
לא, עיסאווי, סליחה. 

<שרן השכל (הליכוד):>
עכשיו, כל הטענות שמעלים פה בנוגע לכך שאין בתי ספר ואין להם תשתיות, נובעות בדיוק מן הבעיה הזו, בדיוק מן הבעיה הזו. עכשיו, הבעיה היא לא רק במדינת ישראל שלא מוצאת לזה פתרון אלא זו גם בעיה מן האזרחים התושבים שנמצאים שם ובעצם - - - ממשיכה, אף אחד לא אוכף אותה ולכן ממשיכים להשתלט על עוד קרקעות בצורה בלתי חוקית, עד שזה מגיע למצב שיש כבר תכניות של מדינת ישראל והדבר צריך להגיע לבג"צ. אין ברירה. זאת אומרת, אין אכיפה בשטח, ממשיכים את התופעה הזו, אז הדבר מגיע לבג"צ. 
אני לא חושבת שיש פה ספק לאף אחד בנכונות של בג"צ לעיין בפרטים הקטנים, עם בדיקה של מפות, של מסמכים משפטיים, בג"צ עשה את העבודה ובג"צ הכריע בנושא. אנחנו לא יכולים לבוא ולהתערב - - - 

<היו"ר זאב בנימין בגין:>
סליחה, כן. 

<שרן השכל (הליכוד):>
אנחנו לא יכולים לבוא עכשיו, אחרי שבג"צ כבר עבר על כל המסמכים הרלבנטיים, דיבר עם כל הגורמים שהיה צריך לדבר אתם, הם הגיעו להחלטות. 
כי אם אנחנו ככנסת עכשיו נתחיל לערער על ההחלטה אז יש פה עוד ערימה של החלטות שאני רוצה לערער עליהן, כמו למשל, בישוב עפרה, תשעה בתים שבג"צ החליט להרוס. בתים של יהודים, שצריכים לצאת משם, בדיוק אותו דבר - - - 
<תמר זנדברג (מרצ):>
זה לא בשטח מדינת ישראל. 

<שרן השכל (הליכוד):>
אז האם - - - 
<תמר זנדברג (מרצ):>
לא בשטח מדינת ישראל. 

<שרן השכל (הליכוד):>
אז האם אנחנו נבוא ונערער על החלטת בג"צ - - - 
<תמר זנדברג (מרצ):>
זה לא בשטח מדינת ישראל. 

<שרן השכל (הליכוד):>
אם את מעוניינת לערער על ההחלטה - - - 
<תמר זנדברג (מרצ):>
זה לא בשטח מדינת ישראל. 

<שרן השכל (הליכוד):>
גם אני מעוניינת לערער על החלטה - - - 
<תמר זנדברג (מרצ):>
זה לא בשטח מדינת ישראל. 

<שרן השכל (הליכוד):>
אבל מקרקעין - - - 
<היו"ר זאב בנימין בגין:>
חברת הכנסת זנדברג - - - 

<תמר זנדברג (מרצ):>
אין יותר ופחות, זה לא שטח ריבוני של מדינת ישראל. 

<היו"ר זאב בנימין בגין:>
בבקשה, סיימי. את מסיימת. 

<קריאה:>
זה שטח מדינת ישראל. 

<שרן השכל (הליכוד):>
ארבעים שנה - - - 
<תמר זנדברג (מרצ):>
ארבעים שנה ממשלות ליכוד וזה לא הפך לשטח מדינת ישראל. 

<היו"ר זאב בנימין בגין:>
תמי, אני רוצה לאפשר לחברת הכנסת השכל לסיים ואז נשמע - - - 
<תמר זנדברג (מרצ):>
למה? עפרה זה לא שטח מדינת ישראל. 

<אמיר אוחנה - הליכוד:>
אם נחפור באדמה האם נמצא שרידים מבית המקדש הפלשתיני הראשון? - - - מה נמצא שם? - - - ארץ ישראל יותר מאשר - - - 
<תמר זנדברג (מרצ):>
אז למה לא החלתם על זה את חוק מדינת ישראל? למה זה לא שטח מדינת ישראל? האם יש למישהו תשובה? עודד פורר, אני פונה אליך - - - 
<קריאה:>
את יכולה להגיד את זה עוד מאה פעם אבל זה שטח מדינת ישראל. 
<תמר זנדברג (מרצ):>
סליחה, האם אתה טוען שעפרה היא בשטח מדינת ישראל?

<היו"ר זאב בנימין בגין:>
תמי - - - 

<קריאה:>
כן. 
<קריאה:>
שטח מדינת ישראל. 

<שרן השכל (הליכוד):>
אני דורשת לסיים את דבריי. 

<היו"ר זאב בנימין בגין:>
חברת הכנסת זנדברג, שניה, בחברוּת, יש לך איזו כנראה הנאה להיות מוצאת מישיבות. כך ראיתי בישיבות האחרונות. קראתי לך לסדר - - - 

<תמר זנדברג (מרצ):>
לא הוצאתי מאף ישיבה, עם כל הכבוד.
<היו"ר זאב בנימין בגין:>
ראיתי שכן. קראתי לך לסדר פעם שניה, אני מאוד מבקש, תמי, תקפידי, אנחנו רוצים לשמוע את התושבים. תסיימי בבקשה, חצי משפט אחרון. 

<שרן השכל (הליכוד):>
מה שאני מנסה להגיד הוא שחוק הוא חוק. השופטים לא מסתכלים על צבע העור שלך, מאיפה אתה - - - 
<היו"ר זאב בנימין בגין:>
טוב. 

<שרן השכל (הליכוד):>
לא, בני, אני רוצה לסיים, הם לא הפסיקו לקטוע אותי, חשוב לי לסיים את זה, ואנחנו כנציגי ציבור חייבים לכבד את זה. מה שאני שומעת פה מנציגי ציבור שאומרים שהחלטה של בג"צ היא לא אנושית, היא מטופשת - - - 

<קריאה:>
זה נכון.

<שרן השכל (הליכוד):>
וגזענית - - -

<קריאה:>
נכון, זה נכון. 

<שרן השכל (הליכוד):>
אותו הדבר אני יכולה להגיד על הריסת הבתים בעפרה, שזה לא אנושי, זה גירוש, זה בדיוק אותו הדבר. 
<היו"ר זאב בנימין בגין:>
תודה רבה, תודה. 

<שרן השכל (הליכוד):>
אנחנו חייבים לשמור על החוק ולא להיגרר להערות כאלו שבעצם מערערות את כל שלטון החוק. 

<היו"ר זאב בנימין בגין:>
תודה רבה. יפה, תודה רבה. אני מבקש עכשיו מנציג התושבים במקום, ממשפחת אבו אלקיעאן. חליל אבו אלקיעאן.
<שייח' חליל אבו אלקיעאן:>
שלום לחברים, לחברי הכנסת וליושב ראש הישיבה. מדובר בשבט אבו אלקיעאן ששבט אבו אלקיעאן הוא שבט שקיים בעתיר ובאום אל חיראן זה ששים שנה. ולצערי, כשאני שמעתי מכל מיני גורמים שמדברים ש"שבט אבו אלקיעאן פולשים" אנחנו לא פולשים, המדינה הוציאה אותנו מאדמותינו הפרטיות שלנו שהיו בבעלותנו, והיא נתנה אותן לישובים יהודים, ונתנה לנו מקום חילופי. לצערי, מה שקורה אצל אבו אלקיעאן היום, ביתיר ואבו אל חיראן, וההחלטה של בית המשפט ובהחלטה של המדינה הוא דבר מבייש, מבייש, בושה וחרפה, לצלוב בן אדם שחי ונולד במקום ששים שנה ולהביא אדם אחר למגורים. 
זה מקום מיועד למגורים, זה לא מיועד לשטח צבאי, לשדה תעופה, שהמדינה רוצה להקים משהו למשרד הביטחון. שבט אבו אלקיען שילם חיים כבדים, שירתה במשרדי הביטחון, אם זה במשטרה, אם זה במשמר הגבול, אם זה בצבא, בשיתוף פעולה מלא, ולצערי, היום, אנחנו מאוכזבים ממה שאנחנו שומעים. קודם כל שטח חילופי אין. אנחנו סובלים, יש לנו בעיה עם הישוב "חורה" שמדברים עליו חברי הכנסת פה, הוא שלל אותנו ולא קיבל ויש לנו בעיות במקומות, כל מיני בעיות ביישוב והם מאיימים עלינו שלא נבוא לגור, שיש להם בעיה עם המגרשים ועם הריבוי הטבעי ב"חורה". 

אני מבקש, אנחנו יכולים לחיות בשלווה ובשכנות עם השכונות היהודיות שצריך להקים בחיראן וביתיר, אין לנו בעיה לחיות בדו-קיום, אנחנו אנשים נאמנים למדינה, שירתנו את המדינה, שילמנו את החיים שלנו ולצערי המדינה היום עושה אי-שיוויון. 

מדברים על דמוקרטיה. איזו דמוקרטיה? דמוקרטיה זה כשאתה חושב, מסתכל עלי בגובה העיניים ומחשיב אותי כאזרח, עם זכות אדם, שיש לי זכויות, כמוך, לא? ואתה יודע מה, לא כמוך, אני רוצה רבע ממה שמקבלים האזרחים היהודים. לצערי אני מבקש שמה שהיה בבית המשפט העליון זה באמת, זה דבר מוזר, דבר שכל העולם מדבר עליו, זה דבר בסיסי, להוציא בן אדם שנולד, ששים שנה, והמדינה העבירה אותו, היא הכירה בו, והיום, פתאום זה לבינוי, איזה שוויון? איזו דמוקרטיה? בושה וחרפה למדינה ולהחלטה של בית המשפט. 
אנחנו רוצים - - - 
<קריאה:>
לא צריך להמשיך אותו - - - 

<שייח' חליל אבו אלקיעאן:>
כואב לי, כואב לי מה שאני שומע, אני שמעתי שרים פה, חברי כנסת מדברים פה, על דברים ועל דו-קיום, איזה דו-קיום? כשאתה מסתכל עלי שאני אזרח כמוך, תחשוב על עצמך ואני רציתי לשמוע, שהיהודים שגרים במדינות ערב, האם היה מקרה כזה בתולדות העולם? אנחנו נולדנו פה וזו המדינה שלנו וזו הזכות שלנו ואין לנו מדינה אחרת. 
אנחנו גאים במדינה, אנחנו רוצים לקבל את הזכויות שלנו ולחיות בדו קיום ובחיים טובים ולא להפלות בינינו, לעשות זה אל"ף וזה בי"ת, לעשות זה יהודי וזה ערבי. אם המדינה הייתה צריכה לעשות משהו למשרד הביטחון, להקים משהו למשרד הביטחון אז אנחנו כולם עוזרים אבל, המדינה באה, רוצה להוציא, במקום חליל להכניס את משה, להוציא את איברהים ולהכניס את דוד, זה מקום מיועד למגורים - - - 
<קריאה:>
דמוקרטיה. 

<שייח' חליל אבו אלקיעאן:>
דמוקרטיה, רבונו של עולם, אנחנו קוראים לכל העולם, שישמע - - - 

<קריאה:>
תכבד אותו. 

<שייח' חליל אבו אלקיעאן:>
יהרסו גם את הבתים, אנחנו נישאר, חיינו ששים שנה, בלי תקרה, נמשיך את החיים, גם - - - אנחנו נמות שמה, אין לנו מקום אחר.
<היו"ר זאב בנימין בגין:>
תודה רבה. 

<שייח' חליל אבו אלקיעאן:>
אין לנו מקום אחר. תודה רבה ליושב ראש. 

<ראיד אבו אלקיעאן:>
ברשותך היושב ראש, אני רוצה להשלים את דבריו של השייח'. 

<היו"ר זאב בנימין בגין:>
מי אדוני?

<ראיד אבו אלקיעאן:>
חבר ועד, מזכיר הועד של אום אלחיראן.
<עודד פורר (ישראל ביתנו):>
אני רוצה גם תשובות של המדינה לטענות שהועלו. 
<היו"ר זאב בנימין בגין:>
יִישָמעו, חברים. 

<ראיד אבו אלקיעאן:>
תן לי שתי דקות, לא שלש, שתי דקות. 
<היו"ר זאב בנימין בגין:>
דקה. 

<ראיד אבו אלקיעאן:>
קודם כל אני מברך על היוזמה של חברי הכנסת ועל היוזמה שלך, ההיענות שלך וההקשבה שלך בוועדה לקבל אותנו ולהקשיב לנו. אמרת בתחילת דבריך שאין לך סמכות היום אבל, כשהייתה לך סמכות גם לא הקשבת לנו. אני אומר כאחד מהציבור. וכואב וכועס אישית עליך. 

<קריאה:>
כשעוזבים את התפקיד - - -

<קריאה:>
לא, לא.

<עיסאווי פריג' (מרצ):>
כי אני מפנה את הכעס - - - 
<היו"ר זאב בנימין בגין:>
חברים, עיסאווי, כשכועסים עלי יש לַחָבר זכות דיבור לעוד דקה. בבקשה. 

<ראיד אבו אלקיעאן:>
כשהיית בכובע הזה שאתה אמור לתווך ולעשות את הדברים ולעשות אותם כהלכה, וזו מלאכה מלאה אמינות ונאמנות ושליחות ציבורית, דמוקרטית, פוליטית – עזוב אותה בצד, ולהביא פתרון לסוגיה, פתרון הולם, לסוגיה שזועקת ולחברים שמדברים פה, שהסוגיה זועקת, שמוציאים את מוסא ומביאים את משה במקומו – האם זה לא זועק?

אנחנו מדברים על אוכלוסייה של 1,500 נפשות שאתם הולכים לפנות אותן, אוכלוסייה בעלת פוטנציאל כלכלי, אקדמאי, לא עוסקים בפשיעה, לא עוסקים בשום דבר. אנחנו, שנים רבות, במשך ארבעה דורות, ששים ואחת שנים – אני מחדד את זה, ואנחנו פונים למשרדי הממשלה ואנחנו רוצים לשבת ולהקשיב ולמצוא את הפתרון ולמצוא את המשוואה הנכונה והמתאימה, לסוגיה שלנו ספציפית ואף אחד לא מקשיב לנו ואף אחד לא רוצה לשמוע אותנו. 

וגם, הרשות להסדרת ההתיישבות - - - 
<היו"ר זאב בנימין בגין:>
לא, לא, אתה כבר - - - 
<ראיד אבו אלקיעאן:>
לא נתנה מענה - - - 
<היו"ר זאב בנימין בגין:>
לא, לא, אני לא אתן לך, סליחה.
<ראיד אבו אלקיעאן:>
לא נתנה לנו מענה. 

<היו"ר זאב בנימין בגין:>
שמעתי. ביקשת דקה, שתיים. אני מבקש, לפני שאנחנו עוברים אל יושב ראש המועצה האזורית לישובים הבלתי מוכרים, עטיה אלא עאסם, אני מבקש למען הסדר הטוב, אם למישהו יש לפרוטוקול עוד הערות שמבטאות כלפיי כעס, זעם, איבה, טינה אז בבקשה עכשיו. 
<קריאה:>
אני בא. 

<היו"ר זאב בנימין בגין:>
אם יש, לא, זה הכול, זה הזמן. 
<ראיד אבו אלקיעאן:>
יש שאלה לחברים פה שטענו - - - 
<היו"ר זאב בנימין בגין:>
כלפיי? אישית?
<ראיד אבו אלקיעאן:>
יש בג"צ חלוט, החלטה חלוטה, אני רוצה להראות - - - 

<היו"ר זאב בנימין בגין:>
לא, לא, לא, אתה לא יכול. בבקשה, שמעתי אותך. 

<ראיד אבו אלקיעאן:>
שכתוב בבית המשפט שכן לפנות אותנו - - - 
<היו"ר זאב בנימין בגין:>
בבקשה, מר עאסם, בבקשה, בקצרה, כן. 

<עטייה אלאעאסם:>
אדוני היושב ראש, אנחנו רואים את הפינוי של אום אל חיראן ועתיר ככתם שחור במצח הדמוקרטיה הישראלית. זה דבר שלא נברא, דבר שלא מתקבל על הדעת. 

אנחנו רואים שגירוש של אום אל חיראן ועתיר, הוא פתיחת דלת לעוד גירוש של עוד ישובים ועוד ישובים. אנחנו יודעים שאם מתחילים באום אל חיראן - עתיר, יש עוד מתכננים, אדון אורי הראלי, שהוא מתכנן עוד ישובים יהודים על חורבן ישובים בדואים. זה לא רק אום אלחיראן ולא רק עתיר, אלא עוד ישובים אחרים, זה יביא אסון על האוכלוסייה הבדואית בנגב. 
אנחנו רואים שכל התכנון של המדינה בנגב הוא על חשבון הבדואים. המכרה של "שדה בריר" יגרש עוד 10,000 בדואים מן הישובים שלהם. כביש 6 יחתוך עוד ששה כפרים בדואים ואנחנו חוזרים לתכנית פראוור שעיקרה הוא גירוש הבדואים אבל, המושג החדש שהוא בכלל לא מתקבל על הדעת הוא גירוש בדואים בכדי ליישב אזרחים יהודים במקומם, וזה דבר לא מקובל, תודה. 

<היו"ר זאב בנימין בגין:>
תודה, רק תיקון קל, התכנית כפי שהתבטאה, או חלק התכנית ההיא שהתבטא בהצעת החוק שנדונה בוועדת הפנים לפני כשלש שנים, אינה תכנית פראוור, אלא, אם תרצה, תכנית בגין-פראוור, בהסכמתו של חברי הטוב רב הפעלים, שמנסה לעשות אך טוב למדינת ישראל בתפקידים שונים, ומתוך הסכמה בינינו, כשהייתי השר הממונה, התכנית היא התכנית שלי במידה רבה בהסכמתו. אני מבקש, אני גם חושב שהיא הייתה תכנית טובה, תכנית בגין פראוור. תודה רבה. עכשיו אני מבקש לשאול את נציגי הממשלה, נציגי המשרדים, משרד המשפטים, נעה, האם את רוצה משהו להעיר? את לא חייבת, לקצר. 

<נועה סרברו:>
נמצאים פה גם ממשרד החקלאות שהוא אמון על הטיפול בהסדרת הישובים הבדואים.
<היו"ר זאב בנימין בגין:>
בסדר. 

<נועה סרברו:>
מבחינה משפטית הדברים נאמרו על ידי בית המשפט העליון, אחרי שכל הערכאות דנו בטענות, והוא קבע שהחלטת הממשלה במקרה הזה, עומדת במבחן הסבירות וההגינות, בין היתר בהתחשב בפתרון שכונות המגורים שקיימים. 
רק כן להעיר, שמדובר בהחלטת ממשלה שהיא במסגרת מהלכים רחבים יותר שהממשלה קידמה וצפויה להמשיך לקדם, בנושא של הסדרת ההתיישבות של התושבים הבדואים בנגב, לטובת האוכלוסייה הבדואית - - -

<איתן ברושי (המחנה הציוני):>
איזה עוד מהלך קורה חוץ מן המהלך הזה? 

<היו"ר זאב בנימין בגין:>
סליחה, איתן. 

<איתן ברושי (המחנה הציוני):>
אני עוצר. 

<היו"ר זאב בנימין בגין:>
אנחנו מנסים להצטמצם בנושא הזה. בנושא הזה. 

<עיסאווי פריג' (מרצ):>
היא אמרה, חלק מההסדרה. 

<היו"ר זאב בנימין בגין:>
הבנתי. נועה, אני מבקש להצטמצם בזאת. 

<עיסאווי פריג' (מרצ):>
היא אמרה "חלק מההסדרה".

<היו"ר זאב בנימין בגין:>
כן.

<נועה סרברו:>
רק רציתי להגיד - - - 
<היו"ר זאב בנימין בגין:>
בסדר, טוב, תודה. משרד החקלאות, בבקשה.
<רותי פרום אריכא:>
רותי פרוֹם אריכא ממשרד החקלאות. הסוגיה של אום אל חיראן, כפי שנאמר פה, נדונה בכמה וכמה ערכאות. יש החלטה. אנחנו, בעצם, במסגרת הפעילות של הרשות לפיתוח והתיישבות הבדואים - - - 

<טלב אבו עראר (הרשימה המשותפת):>
מה התפקיד שלך בבקשה?

<רותי פרום אריכא:>
התפקיד שלי, אני מנהלת המערך לשילוב הבדואים בנגב במסגרת המשרד. 

<טלב אבו עראר (הרשימה המשותפת):>
שילוב או גירוש?

<היו"ר זאב בנימין בגין:>
שמעת היטב. 

<רותי פרום אריכא:>
אני אצטרך, אם יינתן לי זמן - - - 

<היו"ר זאב בנימין בגין:>
רגע, את ממינהל התכנון של המשרד. 

<רותי פרום אריכא:>
אני מן הרשות לתכנון, בתוכה יש לנו מערך לשילוב האוכלוסייה. 

<היו"ר זאב בנימין בגין:>
קודם כל ברשות לתכנון. 

<רותי פרום אריכא:>
כן. רק לציין שבעצם הרשות לפיתוח והתיישבות הבדואים בנגב הציגה את פתרונות האיכלוס ב"חורה", נמצאים פה הנציגים, אפשר בהחלט לתת להם גם את רשות הדיבור כדי להשלים את הדברים. מבחינתנו, בכל אופן, מדובר פה - - - 
<קריאה:>
"חורה" נמצאת פה. 

<יוסף ג'בארין (הרשימה המשותפת):>
רק תסבירו לנו למה מגרשים אותם, אולי תסבירי לנו, תעזבי עכשיו את מה שהיה בערכאות.
<היו"ר זאב בנימין בגין:>
סליחה, חבר'ה - - - 
<שרן השכל (הליכוד):>
הם הביאו את - - - המשפטית. 

<היו"ר זאב בנימין בגין:>
אני מצטער, חברי הכנסת - - - 
<שרן השכל (הליכוד):>
הם לא בעלי הקרקעות ויש תכנית לבנייה של ישוב. 

<היו"ר זאב בנימין בגין:>
סליחה, חברי הכנסת נשמעו, שני נציגים של התושבים נשמעו - - - 
<קריאה:>
היהודים שמגיעים, אין חברת קרקעות? 
<היו"ר זאב בנימין בגין:>
אני מבקש להגן על זכותה של ממשלת ישראל באמצעות נציגיה להביא את דברָה. תודה. בבקשה.
<רותי פרום אריכא:>
כל הנושא ששאלת, מה פתאום לגרש, אני מצטערת, זה צעד - - - 
<איתן ברושי (המחנה הציוני):>
חבר'ה, תנו לה לדבר. 

<רותי פרום אריכא:>
צעד שבעצם שאמור להציג את הפתרונות החלופיים, יש גורמי אכיפה, יש גורמים שמקבלים החלטות, אם על בסיס תכנון ובניה, קניין ובוודאי במקרה הזה, הנושא של החלטת הבג"צ, שהיא ההחלטה האחרונה שהתקבלה. 

אם רוצים לשמוע על הפתרונות החלופיים אז נמצאים פה נציגי הרשות. 

<קריאה:>
כשהחלטתם - - - 

<טלב אבו עראר (הרשימה המשותפת):>
נשמע את הפתרונות החלופיים, יש נציג של המחלקה - - - 

<עודד פורר (ישראל ביתנו):>
חשוב לשמוע על הפתרונות החלופיים. 

<היו"ר זאב בנימין בגין:>
עוד משהו?
<טלב אבו עראר (הרשימה המשותפת):>
הפתרונות החלופיים נראה לי. 

<קריאה:>
גירוש, החלטה לגרש, על מה - - - 

<היו"ר זאב בנימין בגין:>
רק רגע, יגאל, יגאל, בקצרה, אם יש לך עוד מה להעיר. 
<ראיד אבו אלקיעאן:>
אבל שניה - - -

<היו"ר זאב בנימין בגין:>
תתן בבקשה לרשות, נו. 
<ראיד אבו אלקיעאן:>
מהם הפתרונות החלופיים?

<היו"ר זאב בנימין בגין:>
הרשות עכשיו. אני מבקש לתת את רשות הדיבור, בתשובה לשאלתך. 

<ראיד אבו אלקיעאן:>
אני רוצה לשמוע גם את נקודת המוצא. 

<היו"ר זאב בנימין בגין:>
אם תצטמצמו, תתנו לדבר אז יישמעו רוב האנשים. 

<קריאה:>
אנחנו גם נרצה לדבר. 

<היו"ר זאב בנימין בגין:>
כן, כן, אתה ביקשת בסבב השני, אתם לקראת הסיום. כן, בבקשה, הצג את עצמך. 

<יגאל בוסקילה:>
יגאל ואני מנהל מרחב - - - 
<היו"ר זאב בנימין בגין:>
יגאל מה? חברים. 
<יגאל בוסקילה:>
יגאל בוסקילה. 
<עיסאווי פריג' (מרצ):>
מה אתה?

<יגאל בוסקילה:>
מן הרשות לבדואים, הרשות להסדרת התיישבות הבדואים בנגב. אני לא עוסק בחלק של - - - 

<עיסאווי פריג' (מרצ):>
אל תסביר. רק שאלתי מה תפקידך. 

<יגאל בוסקילה:>
אני אסביר בכל זאת. אני לא מתעסק בחלק של ההכרזה להקים ישוב או לא להקים ישוב יהודי, זה לא ישוב יהודי אלא זה ישוב שגם המדינה הכריזה, במסגרת ההליך עצמו, שהוא ישוב כללי וקודם לו כבר ישוב, יש ישוב נוסף "כרמית" שהוא גם ישוב כללי ושם גם נקלטו שלושה תושבים בדואים - - - 
<קריאה:>
שניים.
<יגאל בוסקילה:>
גם במסגרת - - - 
<היו"ר זאב בנימין בגין:>
תנו לו להציג את העובדות, חברים. 

<יגאל בוסקילה:>
גם במסגרת ההליך עצמו, הצענו, למי שניהל את המשא ומתן מטעמם של התושבים, ארגון "עדאללה", הצענו - - - 
<מאיסאנה מוראני:>
לא ניהלנו משא ומתן.
<יגאל בוסקילה:>
הצענו, ניהלנו.

<קריאה:>
לא ניהלנו.

<היו"ר זאב בנימין בגין:>
לא, סליחה. 

<קריאה:>
אבל היא מ"עדאללה". 

<קריאה:>
"עדאללה", בסדר, היא תשיב. 

<היו"ר זאב בנימין בגין:>
יגאל בבקשה. 

<יגאל בוסקילה:>
תשאלו את ג'בארין ואחרים שניהלו אתנו את המשא ומתן. 

<קריאה:>
מי ניהל אתכם?
<יגאל בוסקילה:>
עו"ד חסן ג'בארין, סוהד בשארה, מאיסאנה מוראני, אצל עורך הדין משה גולן בפרקליטות המדינה. ניהלנו משא ומתן והצענו, גם כן, שמי שרוצה בכל מקרה להתאכלס בישוב עצמו, אנחנו יכולים לתת לו את הפיצוי, למי שהוא בעלים של המחוברים שיש שם, המבנים שנמצאים שם, שהם בוודאי, חלקם או רובם לא יכולים להישאר בשטח, לפחות ככה נראה, לתת לו את הפיצוי והוא יוכל להתאכלס או להתמודד על מגרש, כשווה בין שווים שם. 

<ראיד אבו אלקיעאן:>
לאן ללכת בזמן בזה?

<היו"ר זאב בנימין בגין:>
לא, אני לא - - - 
<יגאל בוסקילה:>
אנחנו - - - 
<היו"ר זאב בנימין בגין:>
זה לא יעזור, זה לא יועיל.
<יגאל בוסקילה:>
אנחנו כרשות הבדואים אמונים על מתן הפתרונות בתוך ישובים בדואים. בתוך ישובים בדואים אנחנו מקצים גם מגרשים למגורים, נותנים גם את הפיצוי ועוזרים בכל הליך ההתאקלמות ואגב, למעלה מ-3,000, 3,500 מתושבי השבט כולם גרים בישוב "חורה", בשכונות שקיימות כבר, אגב. הגרעין העיקרי של הקמת "חורה" היה בכלל שכונה 10, גם הוא מאבו אלקיעאן - - - 
<טלב אבו עראר (הרשימה המשותפת):>
מה הקשר?

<יגאל בוסקילה:>
שזה - - - 
<קריאה:>
היום גם - - - 
<קריאה:>
הוא חושב שיש קשר.
<קריאה:>
נותן את השירותים שלו. 

<קריאה:>
אבל אין - - - 

<היו"ר זאב בנימין בגין:>
יגאל, בבקשה.
<ראיד אבו אלקיעאן:>
אבא שלי רוצה לגור באילת ואני רוצה לגור - - - מה הקשר? מה הקשר? 
<קריאה:>
זה לא - - - 

<עאידה תומא סלימאן (הרשימה המשותפת):>
זה - - - לעקור?

<ראיד אבו אלקיעאן:>
הסיבות עצמן - - - 
<היו"ר זאב בנימין בגין:>
יגאל, תמשיך. יגאל, בבקשה. תסיים. 

<יגאל בוסקילה:>
את הפתרונות עצמם, שלנו כמדינה, או שלנו כרשות, שהיא זרוע של המדינה, אנחנו נותנים בתוך ישובים בדואים. הישוב הרלבנטי למקרה הזה הוא הישוב "חורה" ואנחנו מפנים ל"חורה". 

<יוסף ג'בארין (הרשימה המשותפת):>
חורה מתנגד. 

<שרן השכל (הליכוד):>
זאת הבעיה עם הפזורה הבדואית, אתה מסכם משהו עם ישוב אחד ופתאום נציג שבט אחר אומר שלא - - - כשאתה צריך לנהל משא ומתן עם שלושת אלפים איש - - - 

<היו"ר זאב בנימין בגין:>
שרן, את - - - 

<שרן השכל (הליכוד):>
זה בלתי אפשרי, זו בדיוק הבעיה. 
<היו"ר זאב בנימין בגין:>
שרן, אל תסבירי. 

<קריאה:>
תני לממשלה לנהל משא ומתן. 

<שרן השכל (הליכוד):>
לא נכון, הם מנהלים משא ומתן כל פעם - - - 
<עאידה תומא סלימאן (הרשימה המשותפת):>
את לא צריכה לנהל משא ומתן עם - - - 

<קריאה:>
מה שאתם רוצים לעשות זה להמשיך - - - 

<עאידה תומא סלימאן (הרשימה המשותפת):>
לא תנהלי משא ומתן. 
<שרן השכל (הליכוד):>
הפזורה - - - 
<עאידה תומא סלימאן (הרשימה המשותפת):>
לא תעשו משא ומתן. אנשים מן הפזורה - - - 
<היו"ר זאב בנימין בגין:>
חברת הכנסת השכל, חברת הכנסת השכל.
<קריאה:>
היה שנקראו פתרונות חלופיים טובים - - - 

<שרן השכל (הליכוד):>
הם לא הבעלים - - - 

<קריאה:>
תפסיקי להגיד - - - 
<קריאה:>
אין שום - - - 
<שרן השכל (הליכוד):>
תמר, תמר, הם לא באים - - - 
<ראיד אבו אלקיעאן:>
חברת הכנסת השכל, למה יש לך שמונה אפשרויות בחירה למגורים ולי יש אחת שמוכתבת לי על ידך?
<קריאה:>
כי היא - - - 
<שרן השכל (הליכוד):>
אנחנו רק - - - 
<ראיד אבו אלקיעאן:>
לא את ולא יגאל, אתם לא תכתיבו לי, אתם לא - - - 
<שרן השכל (הליכוד):>
הלוואי ולי היו - - - 
<קריאה:>
אדוני, אדוני.
<שרן השכל (הליכוד):>
הלוואי ולי היו נותנים פיצויים על אדמה שלא שלי, היו נותנים לי פיצויים כדי לגור בדירה - - - 

<היו"ר זאב בנימין בגין:>
שרן, חברת הכנסת השכל.
<שרן השכל (הליכוד):>
אין לנו כסף לקנות - - - אין לנו כסף לקנות שטח - - - 
<היו"ר זאב בנימין בגין:>
חברת הכנסת השכל, קראתי לך לסדר בפעם הראשונה, הפעם השנייה לא תאחר לבוא, סליחה, סליחה. גבירתי, היושבת ראש - - - 
<עאידה תומא סלימאן (הרשימה המשותפת):>
אם מותר לשמוע דברים לא הגיוניים אז - - - 

<היו"ר זאב בנימין בגין:>
יגאל, אני מבקש. 

<איתן ברושי (המחנה הציוני):>
אבל זה לא ייפתר בצעקות.
<היו"ר זאב בנימין בגין:>
 נציג הרשות להסדרת הבדואים, בבקשה, שני משפטים אחרונים. הוא לא סיים. 

<יגאל בוסקילה:>
הפתרונות שאנחנו מציעים הם בתוך הישובים הבדואים, רק שם המנדט להקצות גם מגרשים וגם את הפיצוי. ככל שמישהו אחר, מישהו מבין התושבים רוצה עדיין, אם יש לו רגש לקרקע ורוצה לרכוש לעצמו מגרש שם אז אנחנו ניתן את הפיצוי והוא יצטרך להתמודד. 

<קריאה:>
מה הבעיה?

<קריאה:>
הפתרון בשכונה - - - 
<שייח' חליל אבו אלקיעאן:>
לא, הוא - - - 

<היו"ר זאב בנימין בגין:>
אדוני, אני מבקש לא לאפשר לחבר הזה להמשיך להתלהם פה. אני מבקש, שמעו אתכם. בבקשה. 

<קריאה:>
אני אגיד לך מה הבעיה, הבעיה שהם לא רוצים יהודים שם, לא שהם לא רוצים ערבים. זאת הבעיה. 

<קריאה:>
לא נכון, קודם כל - - - 
<שרן השכל (הליכוד):>
נותנים פיצויים, נותנים מקום מגורים, באותו מקום אתם יכולים להתמודד על זה. 

<קריאה:>
רוצים את המקום בלי יהודים. 

<שייח' חליל אבו אלקיעאן:>
קודם כל זה לא נכון - - - 
<היו"ר זאב בנימין בגין:>
אני רוצה לשאול שאלה, אני מבקש, אני מבקש לשאול את הרשות לגבי - - -
<קריאה:>
תן להם להגיד. 

<קריאה:>
קודם כל - - - 

<עודד פורר (ישראל ביתנו):>
נותנים להם פתרונות, יכולים לרכוש מגרש כמו כולם.
<היו"ר זאב בנימין בגין:>
עודד, האם אתה עכשיו מחליף את הרשות? אני מבקש להירגע. חברת הכנסת השכל, סליחה. אני גם מבקש לכבד את העובדה הסטטיסטית שאני גם זקן חברי הכנסת. קשה לי להתמודד עם כל הצעירים פה ועם כל להט הנעורים הזה. 

<ראיד אבו אלקיעאן:>
זה לא להט נעורים.

<היו"ר זאב בנימין בגין:>
יגאל, אני רוצה לשאול באופן ספציפי, אם אפשר, אם יש תשובה, לגבי שכונה 12 ב"חורה", האם היא תהיה מוכנה לקליטה או לא מוכנה לקליטה? באופן הכי טכני אני שואל את זאת. 

<יגאל בוסקילה:>
התחלנו את עבודות הפיתוח. עושים פיתוח של שתי שכונות ששתיהן צמודות אחת לשנייה, הן גם מתוקף אותה תכנית 12/16 וההערכות של לוחות זמנים, אני מניח שזה משהו בסדר גודל של שנה. 

<היו"ר זאב בנימין בגין:>
שנה, טוב. תודה. סגן ראש המועצה.
<קאיד אבו אלקיען:>
כן, כן ממלא מקומו.

<היו"ר זאב בנימין בגין:>
ממלא מקום ראש המועצה, בבקשה. 

<קאיד אבו אלקיען:>
בוקר טוב לכולם, אדוני היושב ראש, שמי קאיד אבו אלקיעאן ואני סגן וממלא מקום ראש המועצה. בוקר טוב לכולם, לחברי הכנסת וכל מי שנוכח פה ובעיקר, מה שאומרים בני המשפחה שלי, אז גם כן להזדהות אתם במה שהם עושים היום. 

אני רוצה לציין נקודה מאוד חשובה, אדוני היושב ראש, לגבי החלטת מועצה, אנחנו החלטנו במליאת המועצה ואנחנו העברנו את זה גם כן לרשות, עם כל הכבוד למי שנכח פה מן המועצה, ביום 8.6.2015 אנחנו העברנו החלטת מועצה, במליאת מועצה, לא מן המניין, ברוב של כל חברי המועצה, שאין מקום לאנשים שנמצאים סביב הישוב "חורה", אין להם מקום לאכלס אותם סביבנו. אנחנו נגד "מדיניות הסרדין", שמכניסים אותנו - - -

<עודד פורר (ישראל ביתנו):>
מה זאת אומרת? חורה - - - 
<קריאה:>
הוא אומר לך - - - 
<קריאה:>
קולט - - - 

<היו"ר זאב בנימין בגין:>
סליחה.
<קריאה:>
מקום לצעירים - - - 
<היו"ר זאב בנימין בגין:>
זו דעתו, בסדר.
<קריאה:>
המועצה החליטה שיש תושבים שלא יכולים להיכנס - - - 
<קריאה:>
זו דעתו. 

<קריאה:>
מי אתה?

<היו"ר זאב בנימין בגין:>
זה להצעה לסדר. 
<שייח' חליל אבו אלקיעאן:>
יש צעירים שם. 

<קריאה:>
אתה לא יודע - - - 
<קריאה:>
תאר לך שעירית רחובות הייתה אומרת שהיא לא מקבלת תושבים מרחובות.
<שייח' חליל אבו אלקיעאן:>
צעירים אין להם אפשרות - - - 
<היו"ר זאב בנימין בגין:>
אני מבקש, כל התגובות בהצעות לסדר היום, בבקשה. 
<קריאה:>
יש להם את היכולת לרכוש - - - 
<טלב אבו עראר (הרשימה המשותפת):>
תן לו להמשיך, למה אתה מפריע לו?
<קריאה:>
שב בשקט, אני מבקש.
<קריאה:>
אני אוציא אותך, אני אוציא אותך, אתה הראשון. 
<טלב אבו עראר (הרשימה המשותפת):>
באמת, לא עושים, זה מפריע.

<קריאה:>
אני אזכיר לו.
<קריאה:>
זאת הישיבה כאן. 
<עודד פורר (ישראל ביתנו):>
תאמין לי שאצל יושב ראש אחר היית בחוץ.
<טלב אבו עראר (הרשימה המשותפת):>
להשקיע - - - 

<עודד פורר (ישראל ביתנו):>
עם הסגנון שלך וההתנהגות שלך מזמן היית בחוץ. מבייש את העמדה שאתה - - - 
<היו"ר זאב בנימין בגין:>
עודד, סליחה. 

<קאיד אבו אלקיען:>
ידידי, אני רוצה להגיד שבקשר לריבוי הטבעי, הוא מדבר על שכונה 12 ומשם אני בא גם היום, שכונה 12 ושכונה 16, מונח אצלו על השולחן, גם לבוסקילה וגם לכולם שם, מונח אצלם, לכל מגרש ארבעה זכאים בתוך הישוב. לכן הוא לא יכול לבוא היום ולתת פתרונות לאנשים שנמצאים בכפרים הלא מוכרים, על חשבון אנשים זכאים. יש לנו למעלה מ-500 זכאים מאותה משפחה, שכל יום הם פונים ורוצים לקבל שם מגרשים ואין שם מענה. 

איש מן הרשות לא מוכן להקשיב לנו. הדעה של המועצה, אני חושב שצריך לכבד אותה, אנחנו נבחרי ציבור, חובה עלינו לתת לאנשים גם חינוך, גם רווחה וגם אקלים שאפשר לחיות בו. אי אפשר להביא אנשים מהפזורה. אנחנו התנגדנו לא בגלל שאנחנו חלילה, לא רוצים את האנשים, אלא שאין מקום פשוט לאנשים שהם יכולים להתאכלס אצלנו, גם למשפחת אבו סבית , גם למשפחת אל אטראש, גם למשפחת אל נהמי וגם למשפחת אבו אלקיעאן.
<היו"ר זאב בנימין בגין:>
תודה רבה. חבר הכנסת איתן ברושי, בבקשה. 
<קריאה:>
פזורות - - - 

<היו"ר זאב בנימין בגין:>
חבר הכנסת איתן ברושי.

<קריאה:>
בני, הוא מכניס נקודות ועובדות - - - 
<קריאה:>
עדאללה, עדאללה.

<קריאה:>
הוא התייחס לנקודות - - - 
<איתן ברושי (המחנה הציוני):>
אדוני היושב ראש - - - 
<היו"ר זאב בנימין בגין:>
חבר הכנסת איתן ברושי, בבקשה. 

<איתן ברושי (המחנה הציוני):>
חברים, כמי שבא מההתיישבות, אני מודע - - - 

<קריאה:>
זה לא שלו - - - 

<קריאה:>
בסדר, כך - - - 

<איתן ברושי (המחנה הציוני):>
מודע לקושי בשאלה - - - 
<קריאה:>
הארגון הזה - - - 

<איתן ברושי (המחנה הציוני):>
אני לא כל כך מכיר את ההיסטוריה בנושא הזה ומדוע הגענו לרגע הזה. אני רק יכול לומר שלפני ימים לא רבים ביקרתי במועצה האזורית השנייה, נאות מדבר, נווה מדבר, סליחה ואדוני היושב ראש, כמי שעסק בהסדרת הנושא של הבדואים צריך לומר, שהייתה ועדת גולדברג ובוועדה ישבו שני בדואים, נגיד כך אני יודע, והוועדה הזאת הגישה את המסקנות מזמן וגם דיברה על תקציב יותר גדול ממה שאפשר היה לצפות.

בסך הכול כשאתה בא – ואני מוכרח להגיד את המילה הכללית, כי אני לא רואה מקום - - - בדיון בוויכוח הכואב הזה, אבל בכל זאת התרשמתי שכמעט לא קורה שום דבר. לכן, אני חשבתי מראש ואני רואה גם עכשיו, שהדיון הזה, עם כל הכבוד לסוגיה שאתה מנהל את הדיון עליה בכישרון שלך, הוא לא רק על אום חיראן, אלא הוא בעצם דיון בשאלת הסדרת הבדואים בדרום ואום חיראן הוא חלק מתמונה שלמה. אם לא מוצגת תמונה שלמה אז קשה להתייחס לפרט הזה, כי עקירה היא עקירה והיא עקירה, לא חשוב את מי עוקרים – זה כואב, זה לא תמיד צודק, אבל השאלה של מה התמונה הכוללת, שהסדרת הישובים הבדואים מחייבת אותנו שנים, ולא תהיה התיישבות בכלל ולא יהיה נגב בכלל אם לא יסדירו את שאלת הבדואים. 
ולכן יש לנו אינטרס משותף ולכן אין מנוס כנראה, מלהציג את השאלה של אום חיראן כחלק מתמונה שלמה. יש פה מחירים, יש מחירים כואבים והסדרת שאלת הבדואים ברור שהיא לא תהיה פשוטה, היא כואבת והיא גם יקרה תרתי משמע, אבל לא פעם אני אומר לעצמי: כמה יהודים התפרנסו מזה שלא פתרו את בעיית הבדואים? שנים, מאז שגדלתי אני זוכר את ה"זה מוָּנה" ו"זה מונה" ו"זה מונה" אבל לא קרה כלום. לכן נראה לי ש - - - 
<אחמד טיבי (הרשימה המשותפת):>
תחזור על זה כי זה כותרת. 

<איתן ברושי (המחנה הציוני):>
בסדר, אני חוזר ואומר - - - 

<היו"ר זאב בנימין בגין:>
מובן, מובן, אל תחזור, הבנו.
<איתן ברושי (המחנה הציוני):>
אני אמרתי את זה גם בפורומים אחרים, אני לא אמנה שמות ואני לא מתכוון לחבר הכנסת בגין שאני מאוד מעריך אותו, אני אומר: מאז שהייתי ילד ועברו כבר - - - 
<היו"ר זאב בנימין בגין:>
אחד שלא כועס עלי היום.
<איתן ברושי (המחנה הציוני):>
לא כועס, לא כועס.
<היו"ר זאב בנימין בגין:>
איתן, איתן.
<איתן ברושי (המחנה הציוני):>
אני מסיים. בכלל כעס לא מועיל אבל, אני אומר גם לחבריי הבדואים ואני גדלתי אמנם בצפון אבל עם הבדואים. אני עוד מכיר, למדתי את ההסכמים שנעשו עוד בטרם הקמת המדינה וברית הדמים תרתי משמע, לכן אני אומר, השאלה היא הסדרת הבדואים בדרום ואום אל חיראן הוא חלק ממנה, לפי דעתי אי- אפשר לפתור את הבעיה בלי התמונה השלמה. זה לא הוצג פה ולמיטב ידיעתי גם לא קורה, ובוודאי לא בקצב הנכון, לא קורה שום דבר. 

<היו"ר זאב בנימין בגין:>
תודה, תודה. שני ארגונים, בבקשה, "עדאללה".
<קריאה:>
ו"שתיל". 
<היו"ר זאב בנימין בגין:>
"עדאללה", הגברת, הציגי את עצמך. "רגבים" אחריה. 

<מאיסאנה מוראני:>
שלום לכולם. 

<היו"ר זאב בנימין בגין:>
ממש בתמציות. 

<מאיסאנה מוראני:>
כן, קוראים לי מאיסאנה מוראני, אני עורכת דין ב"עדאללה", אנחנו מייצגים את התושבים מאז שהמדינה הגישה נגדם צווי הריסה ובקשות לפינוי ב-2002. תוך כדי ההליך גילינו את התכניות האמיתיות שמאחורי הצווים שהוצאו, הקמת הישוב חיראן על חורבות אום אל חיראן והקמת שטח מרעה במקום עתיר. 
כולם פה תלו את תקוותיהם, חברי הכנסת שמו את יהבם על החלטת בית המשפט העליון, כאילו שזו החלטה שאומרת שיש חובה לפנות את תושבי עתיר מחיראן, אבל, החלטת בית המשפט העליון, זה לא בג"צ, הגענו לשם כביקורת על הצווים שהמדינה הוציאה ובית המשפט קבע – לדעתנו שלא בצדק, שמדובר בהחלטה חוקית אך הוא לא קבע שחייבים לעשות את זה. ההחלטה לעשות את זה זו החלטה של מדיניות, החלטה של ממשלה ועל זה צריך להיות הדיון. 

<איימן עודה (הרשימה המשותפת):>
מאיסאנה, אפילו בית המשפט קבע שם שהוא ממליץ שהם יישארו תוך הידברות עם הממשלה. 

<היו"ר זאב בנימין בגין:>
חברים. 

<מאיסאנה מוראני:>
אז לתלות את הכול בשלטון החוק במובנו הפורמאלי, שחייבים לכבד פסיקה שלא אומרת את מה שמייחסים לה, זה ריקון של שלטון החוק מכול תוכן מהותי אבל, יתרה מכך, תושבי הכפר פה יושבים ואני מרשה לעצמי לדבר בשמם, הם יתקנו אותי אם אני לא מדייקת. 
תושבי הכפר מוכנים ומבקשים שלש אופציות. הדבר הראשון שהם מבקשים זה שהכפר שלהם יוכר במקום שבו הוא נמצא, כפי שהוא נמצא כבר חמישים ששים שנה. 
האופציה השנייה שהם מוכנים לקבל היא להיות חלק מן הישוב חיראן ולא כמו – אני לא זוכרת מי טען, שהם לא מוכנים לחיות עם יהודים. תושבי הכפר עתיר ואום אל חיראן מוכנים להישאר במקומם במסגרת הישוב החדש המוצע. 

האופציה השלישית שהתושבים מוכנים לה היא לחזור לאדמות המקוריות שלהם מהן הם נעקרו. 

האופציה היחידה שהמדינה מציעה היא מעבר ל"חורה" ואת זה התושבים לא מקבלים. מה גם ש"בחורה" המועצה - - - 

<טלב אבו עראר (הרשימה המשותפת):>
המועצה לא מקבלת. 

<מאיסאנה מוראני:>
המועצה הודיעה שאין מקום ואין פתרון, בטח שלא ברגע הזה. כאשר זאת התמונה אז השאלה שהייתה צריכה להיות מרכז הדיון פה היא, האם זה ראוי, האם זה מוסרי והאם זה משהו שעושים ב-2016, שהורסים בתים של אנשים שהמדינה היא זו שהעבירה אותם לקרקע הזאת, ומשאירים אותם תחת כפת השמים, כדי לבנות בתים ליהודים.
<עיסאווי פריג' (מרצ):>
האם יש הצעת החלטה, אדוני היושב ראש?
<עמיחי יוגב:>
שלום לכולם. שמי עמיחי, רכז הדרום של תנועת רגבים. אני נדהם כל פעם מחדש איך הופכים את היוצרות. רק שנבין מאיפה הגיע שבט אבו עלקיאן. שבט אבו עלקיאן ישב באזור בית קמא. מהי הסיבה ששבט עלקיאן הועבר לאזור יער יתיר – יש שאילתא משנת 57', נשאלה בכנסת, והסיבה היא שהוא אסף מידע מודיעיני על כוחות צה"ל כדי להעביר לצבא הירדני, שהיה באותו זמן מעבר לגבול. 

<קריאה:>
אני מבקש - - - 

<היו"ר זאב בנימין בגין:>
חברים, חברים. 

<סלח אבו אלקיעאן:>
הוא - - - אותנו, לא מתבייש? אנחנו שמרנו על הגבולות. 

<היו"ר זאב בנימין בגין:>
אדוני, אדוני - - - 
<סלח אבו אלקיעאן:>
שמרנו על הגבולות שם. 

<היו"ר זאב בנימין בגין:>
עזוב את זה, אנחנו מדברים - - - 
<סלח אבו אלקיעאן:>
איך הוא לא מתבייש? אנחנו שמרנו על הגבולות.

<היו"ר זאב בנימין בגין:>
לא, לא, אני מבקש לא להמשיך בזה. 
<סלח אבו אלקיעאן:>
על התחת שלו שמרנו, על התחת שלך שמרנו. 

<היו"ר זאב בנימין בגין:>
אני מבקש לא להמשיך בדרך הזאת. 
<קריאה:>
מי אתה בכלל, מי אתה?

<קריאה:>
מה זו תנועת רגבים?

<סלח אבו אלקיעאן:>
שמרתי על הגוף שלו. 
<קריאה:>
אדוני היושב ראש, אפשר - - - השב"כ מחר - - - 
<שייח' חליל אבו אלקיעאן:>
אדוני היושב ראש, מדינת ישראל שלחה איש מודיעין לאבא שלי, בגלל שהוא שמר - - - 
<קריאה:>
אפשר להירגע.
<היו"ר זאב בנימין בגין:>
אני מבקש ממך, זאת לא דרך להתקדם. יש לך עוד - - - 
<קריאה:>
מוכנים לתבוע אותו - - - 
<קריאה:>
לא, לא, לא - - - 
<קריאה:>
מי שבא עם - - - 
<קריאה:>
זאת הזדהות ותקשיבו, אני מבקש מכולם באולם, מי שבא להזדהות עם תושבי אום אל חיראן לצאת ולא ישמעו אותו, אני מבקש מכולם לצאת ולא לשמוע אותו. 

<קריאה:>
למה? 

<היו"ר זאב בנימין בגין:>
בסדר, יש לך עוד דקה לדבר על הישוב עצמו, בבקשה.
<עיסאווי פריג' (מרצ):>
האם המדינה מממנת אותך כדי להגיד דברים כאלה? מי מממן אותך כדי להגיד את הדברים האלה?
<היו"ר זאב בנימין בגין:>
חבר הכנסת פריג', אנחנו נאלצים עוד מעט לסגור את הישיבה. עוד דקה - - - 
<קריאה:>
אבל למה - - - 
<היו"ר זאב בנימין בגין:>
אין שום החלטה. 

<קריאה:>
אבל למה להוציא אותם? למה אתה - - - 

<היו"ר זאב בנימין בגין:>
אמרתי שלא תהיה החלטה. 

<קריאה:>
למה צריך להוציא אותם?

<עמיחי יוגב:>
מה שבאתי להגיד הוא דבר מאד פשוט. יש פה מדינה שמנסה ללכת כמה שיותר כלפי האזרחים שלה, זה מה שבאתי להגיד, יש פה אמירות של קיפוח ואמירות של אפליה - - - 
<עאידה תומא סלימאן (הרשימה המשותפת):>
אתה מייצג את המדינה?
<היו"ר זאב בנימין בגין:>
אדוני, לא בשביל זה אתם קיימים, נו. תסיים בבקשה. 
<עמיחי יוגב:>
מדבר לגבי - - - שבט אבואלקיען יושב ביער יתיר - - - 
<עאידה תומא סלימאן (הרשימה המשותפת):>
מה המצב שלך?
<עמיחי יוגב:>
מדברים פה על 300, על אלף, כל רגע זה מספר אחר, זה נע ונד, 300 - - - 

<קריאה:>
גם עדאללה - - - 

<היו"ר זאב בנימין בגין:>
מספיק, אל תסבירי לי. 

<עמיחי יוגב:>
מי שרוצה יש לו אפשרות לקנות מגרשים בתוך חיראן כמו לכל אחד. 

<היו"ר זאב בנימין בגין:>
עכשיו אתה מדבר. 

<עמיחי יוגב:>
יש אפשרות לקבל פיצויים - - - אופקים - - - 
<קריאה:>
מי אתה - - - 

<היו"ר זאב בנימין בגין:>
נֶאֱמר, אמרו את זה, אמרו את זה כבר. תודה רבה. 

<קריאה:>
כל הדברים האלו - - - 

<קריאה:>
אתה מציע - - - 

<היו"ר זאב בנימין בגין:>
תודה רבה. חבר הכנסת חאג' יחיא, בבקשה, כן. 

<קריאה:>
מייצג את המדינה - - - 

<קריאה:>
מי אתה?

<היו"ר זאב בנימין בגין:>
לא, לא, לא, לא.
<קריאה:>
מי אתה? מי אתה? 
<היו"ר זאב בנימין בגין:>
חבר הכנסת חאג' יחיא. 

<קריאה:>
מי אתה?

<היו"ר זאב בנימין בגין:>
אתה לא יכול ככה, חבר הכנסת חאג' יחיא, אנחנו חייבים לנעול - - - 

<עבד אל חכים חאג' יחיא (הרשימה המשותפת):>
די, תאפשר לי לדבר.

<היו"ר זאב בנימין בגין:>
חבר הכנסת חאג' יחיא, אנחנו התחלנו את הישיבה, אל תתווכח בבקשה, אל תתווכח, דבר את דבריך. 

<קריאה:>
כל הדברים - - - 

<אחמד טיבי (הרשימה המשותפת):>
נא לתת לחאג' יחיא לדבר, בבקשה. 

<היו"ר זאב בנימין בגין:>
בבקשה. 

<עבד אל חכים חאג' יחיא (הרשימה המשותפת):>
ברשותך, הנושא היום, בחלק רב מהדיון דיברו על החלטת בג"צ. הרי למה הגיעו לבג"צ, כי יש ממשלה שהחליטה לעקור, אז בוא נתמקד יותר בהחלטת הממשלה ולא בבג"צ, כי בג"צ אמר שהם בעלי רשות, שהם יכולים להמשיך שם, ובג"צ לא ציווה על המדינה או לא אמר למדינה: את חייבת להרוס. אז המדינה, ההחלטה של המדינה היא לעקור את הישוב הקיים ולהקים במקומו ישוב אחר. קודם כל מדינה או ממשלה שהחליטה החלטה, אז הרבה החלטות היא ביטלה והיא יכולה והיא נדרשת לבטל גם את ההחלטה הזו. 

דבר שני, כולם אמרו שהתושבים לא רוצים לגור שם והתברר פה שהטענה הזו היא שקרית באופן מוחלט. הבעלים אמרו פה שהם יכולים ומוכנים ורוצים להשתלב באותו ישוב חדש שיקום. הרי הנגב הוא מספיק רחב, גם המדינה, היא הייתה יכולה להקים ישוב במקום אחר, להשאיר אותם ולהכשיר את הישובים. הרבה ישובים במרכז הארץ, שהם חלק ממועצות אזוריות, התושבים שלהם הם פחות ממחצית התושבים באום אל חיראן ועתיר, אז גם במסגרת מועצה אזורית הם יכולים להישאר במקום ורק להכיר בהם. 

לגבי הטענה שהם לא בעלי קרקע, הרי המדינה גירשה אותם ממקום ישובם והקימה את "שובל", לא מטעמים ביטחוניים ולא כלום - - - 

<היו"ר זאב בנימין בגין:>
אתה אל תחזור עכשיו לשם. 

<עבד אל חכים חאג' יחיא (הרשימה המשותפת):>
הקימה את "שובל" במקומם, זה עובדתית ואפילו לא פיצתה אותם, לא נתנה להם פיצוי ועקרה אותם בדרך עוד פעמיים. 

<היו"ר זאב בנימין בגין:>
אל תחזור לשם, עשה לי טובה, כבר מיצינו את זה. 

<עבד אל חכים חאג' יחיא (הרשימה המשותפת):>
לא, לא, אני לא חוזר לשם. 

<היו"ר זאב בנימין בגין:>
סיים. 

<עבד אל חכים חאג' יחיא (הרשימה המשותפת):>
לכן, כדי לסיים, הממשלה מוזמנת להחליט החלטה אחרת, לבטל את ההחלטה ומה שקורה שם בעתיר, הוא ממש בחזקת "הרצחת וגם ירשת". גירשת פעמיים ואתה רוצה לגרש עוד פעם ואתה בא ואומר לי: "אם לא בא לי". הרי איפה הם היו, לא הייתה להם קרקע, הם חיו באוויר גם לפני קום המדינה.
<קריאה:>
"שובל" אין להם קרקע. 

<שרן השכל (הליכוד):>
בדואים, הבדואים - - - 
<קריאה:>
אין להם קרקע - - -

<היו"ר זאב בנימין בגין:>
שרן, אני נועל את הישיבה. 

<קריאה:>
אל תעני לו. 

<עבד אל חכים חאג' יחיא (הרשימה המשותפת):>
השכל, ומה אם תשכילי, אם תשמעי תשכילי. 

<קריאה:>
שמענו כבר. 

<עבד אל חכים חאג' יחיא (הרשימה המשותפת):>
השכל, אם תשמעי תשכילי גם. הרישום של הקרקע לא היה מימי העותומנים - - - 
<שרן השכל (הליכוד):>
הם קנו את הקרקע - - - 
<היו"ר זאב בנימין בגין:>
לא לחזור לזה. 

<שרן השכל (הליכוד):>
הם קנו את הקרקע - - - 

<עבד אל חכים חאג' יחיא (הרשימה המשותפת):>
אל תפריעי, הרישום של הקרקע הוא לא היה, לא שילמו מסים על קרקע מרעה וקרקע שלא - - - 
<היו"ר זאב בנימין בגין:>
חברים, אנחנו לא בדיון הגדול הזה. 

<עבד אל חכים חאג' יחיא (הרשימה המשותפת):>
הם לא שילמו את המיסים. 

<היו"ר זאב בנימין בגין:>
 חבר הכנסת, חברים, חברים. 
<עבד אל חכים חאג' יחיא (הרשימה המשותפת):>
העותומאני - - - במדינת ישראל.
<היו"ר זאב בנימין בגין:>
חברים, תודה, חברים. אני נועל, לא, לא, אין לנו, אני מבקש, אני מבקש להודות, אני מבקש להודות, אני מבקש להודות למשתתפים, איכשהו הגענו עד הלום, אני הודעתי מלכתחילה, לא תהיה החלטה.
<טלב אבו עראר (הרשימה המשותפת):>
אז למה הדיון? 
<היו"ר זאב בנימין בגין:>
למה הדיון?

<טלב אבו עראר (הרשימה המשותפת):>
כן. 

<היו"ר זאב בנימין בגין:>
כדי שיישמעו הטענות, מכל הצדדים. 

<שרן השכל (הליכוד):>
תלוי מתי אתה רוצה - - - 

<טלב אבו עראר (הרשימה המשותפת):>
אם לא תהיה החלטה אז לאן ילכו?

<היו"ר זאב בנימין בגין:>
נשמעו הטענות, זה דיון מהיר. 
<קריאה:>
אני מוכרח לדבר גם - - - 

<היו"ר זאב בנימין בגין:>
זה דיון מהיר, תודה רבה. 

<קריאה:>
אז - - - את ההחלטה. 

<קריאה:>
את בכלל לא יכולה - - -

<קריאה:>
הצעה לסדר - - - 

<קריאה:>
יש חוק - - - 

<היו"ר זאב בנימין בגין:>
תודה רבה הישיבה נעולה. 

<קריאה:>
מי נותן את ההיתר?

<עאידה תומא סלימאן (הרשימה המשותפת):>
הועדה - - - 
<אחמד טיבי (הרשימה המשותפת):>
בני, אתה לא יכול - - - 

<עאידה תומא סלימאן (הרשימה המשותפת):>
הועדה לא יכולה לקבל החלטות?
<היו"ר זאב בנימין בגין:>
היא יכולה, לא כשאני יושב הראש.

<עאידה תומא סלימאן (הרשימה המשותפת):>
מה זה? האם זה היה תרגיל מחשבתי – מה זה? ועדה שיושבת ולא מוציאה סיכום, למה?

<היו"ר זאב בנימין בגין:>
היא שומעת. 

<עאידה תומא סלימאן (הרשימה המשותפת):>
למה?

<היו"ר זאב בנימין בגין:>
בדיון מהיר היא שומעת. 

<עאידה תומא סלימאן (הרשימה המשותפת):>
שומעת?

<היו"ר זאב בנימין בגין:>
כן. 

<עאידה תומא סלימאן (הרשימה המשותפת):>
שומעת? 
<אחמד טיבי (הרשימה המשותפת):>
רצינו להשמיע הצעה לסדר ואתה לא הסכמת.
<עאידה תומא סלימאן (הרשימה המשותפת):>
האם אין תפקיד לוועדה בכנסת?
<אחמד טיבי (הרשימה המשותפת):>
ביקשתי הצעה לסדר - - - 

<היו"ר זאב בנימין בגין:>
סליחה אבל - - - 
<אחמד טיבי (הרשימה המשותפת):>
מבקש הצעה לסדר. מבקש שתפתח את הישיבה עוד פעם. אני מבקש שתפתח עוד פעם לשמוע את ההצעה לסדר שלי בשם כולם ואחר כך תנעל אותה אחרי דקה. 
<עאידה תומא סלימאן (הרשימה המשותפת):>
איך יכול להיות דבר כזה?
<אחמד טיבי (הרשימה המשותפת):>
אני מבקש הצעה לסדר. אני מבקש, אל תפריעי לי.
<קריאה:>
תציע - - - 
<אחמד טיבי (הרשימה המשותפת):>
אני מבקש הצעה. הצעה לסדר לפתוח את הישיבה. 

<היו"ר זאב בנימין בגין:>
נעלתי את הישיבה.
<אחמד טיבי (הרשימה המשותפת):>
תפתח אותה מחדש. 

<היו"ר זאב בנימין בגין:>
אני לא מוכן.

<עאידה תומא סלימאן (הרשימה המשותפת):>
לעשות סיכום ולהצביע. 

<אחמד טיבי (הרשימה המשותפת):>
אתה יכול.
<קריאה:>
יש לנו - - - 

<קריאה:>
הצעה לסדר - - - 

<אחמד טיבי (הרשימה המשותפת):>
אני מבקש לפתוח את הישיבה מחדש. 
<עאידה תומא סלימאן (הרשימה המשותפת):>
יש זכות כחברים בוועדה. 

<קריאה:>
הוא לא יכול. 
<אחמד טיבי (הרשימה המשותפת):>
אני רוצה שהדברים שלי יישמעו. 
<היו"ר זאב בנימין בגין:>
תסביר לי - - - 

<אחמד טיבי (הרשימה המשותפת):>
אני מבקש, אני מבקש, אני מבקש, עאידה, עאידה, אני מבקש להצביע על הצעת ההחלטה שלנו, שעל פי הדיון היום, על פי הדיון היום, תוקפא ההחלטה של הממשלה ויקשיבו לדרישות של התושבים. 

<היו"ר זאב בנימין בגין:>
תודה, תודה, אנחנו לא הודענו לאיש מהחברים על הצבעה, לא תהיה הצבעה, אני נועל שוב את הישיבה, תודה רבה. 

<הישיבה ננעלה בשעה 11:13.>

